text:
Version origjinâl: La impuartance de machine
domenica 16 ottobre 2016
E Berta e filave
Version origjinâl: La impuartance de machine
21 coments:
-
-
Propite une biele conte, biele come "Il svol dal Falcone", ... come nuie le à scrite L'Antescûr
- 16/10/16, 18:53
-
-
Biele cjatade cheste. Cui sa, che metint cualchi premi par cui che la induvine no vignedi plui int a bevi un tai te ostarie di contecurte?. Pues jessi un libri, dôs penis, un lapis o un vecjo ma biel libri. La conte e je biele, e mi sa che e sedi la pene di Pauli Jacus.
Nello Malisano
- 16/10/16, 20:33
-
-
Nelo, mi displâs ma no je farine dal gno sac.
Dut câs biele la conte e di sigûr chel che le a scrite al à di vê la nestre etât, par cognossi cussì ben chês machinis.
Pe croniche la me prime machine (di seconde man e cun 190.000 Km.) e je stade la 500 Giardiniera (pai zovins, nuie ce fâ cui "sotasêts"). L'abitacul, butade ju la sente daûr, al jere lunc e ni vore plui comut dai sedii denant ribaltabii. Aaah, ce biei ricuarts (intai cjamps).
Mandi
- 17/10/16, 03:13
-
-
Biele conte compliments a cui le à fate.Patti Pravo,i sedii ribaltabils,la 500,un "armarcord"che nol podeve jessi mior a suaza i agns sessante e alc dopo.
- 17/10/16, 08:13
-
-
Il coment fat al 17/10/16.08:13.Lu à fat Lussian.Perdon pa dismentie
- 17/10/16, 08:20
-
-
Pauli astu viodut che le machine e puarte une antene par cb???? Lussian
- 17/10/16, 08:26
- gelo stellato ha detto...
-
al è clar chel o che che le à scrite al à l'impegn di tasè o no depistà la int :)
in ogni cas, par il premi, viodarin... par cumò al è timp fin... usgnot a miezegnot :)
- 17/10/16, 08:56
-
-
Alore le à scrite cualchidun che al à za scrit il so coment. Cui isal chel salvadi o salvadi?
- 17/10/16, 11:00
-
-
Lussian, o ai viodût la antene pe CB su la sîscent. Ancje chê e je in "sintonie" cui timps. Tu puedarèssis fâ une conte su cheste voie di libertât di espression che e jere la radio ricetrasmitente su la machine. In chei timps i smarfonts no ju vevin ancjemò inventâts e podê tabaiâ cun cualchidun a dîs chilometris di distance cun la radio, al someave un miracul.
Tornant a la conte, par me e je di Barbara Battel. Nome une femine e pues vê descrit cussì ben chei timps, e forsit la conte e je un pôc autobiografiche.
Mandi
- 17/10/16, 11:05
-
-
Scusait, ma mi jeri dismenteât di fâ un coment su la foto. Podint sielzi fra la machine e chês cuessutis poiadis sul cofano, no varès vût dubis. La varès menade pai cjamps ancje sul fier da la biciclete.
Mandi a ducj.
- 17/10/16, 11:19
-
-
O pensi ancje jo che sedi manece dal antescur. Lussian
- 17/10/16, 14:02
-
-
Seis condivisions sot la conte su Facebook, a saran pur un indizi...
- 17/10/16, 14:04
-
-
... un indizi ca mi slontane da le idee che le autore a sedi L'Antescûr ...
- 17/10/16, 14:21
-
-
E se invezit al Bepi che nol a dit une peraule.Galiano nol pues jessi in Argjentine no vevin la 500 A.
Nello Malisano
- 17/10/16, 14:50
-
-
Scusait, ma no saressie ore di no scuindisi plui daûr ANONIMO.
Rafaêl, o sin ducj granç e vacinâts, se jo o fos l'ostîr no lassarès meti su i coments dai ANONIMOS. Sù mo sù mo, dinsi une mote.
O vino di fâ un referendum (che al è di mode)?
Mandi
- 17/10/16, 14:52
-
-
Un mea culpa o scugni dîusal: o soi une che no i sgnicave cuissa ce di voltà la conte in furlan, mi cognos avonde par savê tros erôrs di gramatiche e no dome che o soi bravonone a imbastî su e cussì o speravi che Nello lu fasés par me...Cuant che mi 'nd à rivade la conte "digjeride" di Nello o soi restade cence flât: la veve fate SÔ e no jere plui la MÊ! I ài proponût a Rafaêl un "escamotage" (repeç?) par cumbinâ su la robe...i ai fat une propueste...ehm...un tic indecente e lui a 'nd à vût dûl di me e l'à parecjât chest zûc. Dut par la me sflace tal voltà in furlan...mea culpa...mea culpa tros padri eternis e tropis avemariis..cun dongje ancje cualchi glorie par fâmi perdonâ????
- 17/10/16, 22:57
-
-
Compliments a Barbara pe imbastidure,e compliments a Nelo par vele ben vistide di lenghe mari.Lussian
- 18/10/16, 01:08
-
-
Alore ce aio vint, un panin cul caco?
Dut câs brâfs ducj doi, a Barbara par vê imbastît la conte e a Nelo pal jutori e par vê menât il mus pa la glace.
Mandi
- 18/10/16, 02:08
-
-
Gracie a Barbara a vin zuiât come fruts. E cun tante nostalgje, cualchidun al è partît cun Berta cu la 500. O mandi scuse se o soi stât bausâr par confondi les aghis.
Nello Malisano
- 18/10/16, 08:26
-
-
Sincîre fin in font o scugni dîus che une frute une vore biele e une vore zentile (cuntun coleghe)mi 'nd # voltade la conte dal talian e le 'nd à fate deventâ di un biel, ma di un biel ..che no mi pareve nancje vere di vêle scrite jo! Grassie Francesca Battistutta!!!!
- 18/10/16, 16:25
- gelo stellato ha detto...
-
E jo o sieri la proclamazion dal vincidor proclamant che nol è nissun vincidor, chest colp, propit par che al jere un esperiment e parcè che la conte e jere scrite a plui mans, in pratiche. Se propit bisugne però dà un vincidor moral al è Pauli che al par ve induvinat... Pes prossimis contis, invezit, un vincidor al sarà :)
e jo disarès che o podaressin fà simpri chest zugut. :)
- 18/10/16, 16:36


c: text/html

text:
mercoledì 9 settembre 2009
Dî par dî
8 coments:
- Dame mit Fächer ha detto...
-
Par une conte viere, un vieri coment, ma par francês, sporc e scoret, jessint che no si cjacare cul dizionari incorporât..
Il ya un champignon, Cordyceps unilaterali, qui infecte des fourmis. Les spores pénètrent dans le cerveau de la fourmi, et donc elle devrait aller très haut et restent attachés à la branche avec sa bouche. Pendant ce temps, le champignon se développe dans son corps et les éclats de fourmis et les spores sont dans l'air ... tels que la fumée de cigarette.
Sont des champignons qui infectent le cerveau de la fourmi, leur faire faire ce qu'ils veulent.
Il vaut mieux vivre avec la rosée que les cigales.
Al je un fonc, il Cordyceps unilaterali, cal infete ciertis furmiijes. La spore a jentre tal cerviel da la furmie e cussì, je, a scugne la avonde in alt e restà fissade cu la bocje a un ram. Intant il fonc al cres tal so cuarp e la furmie a sclope e lis sporis a van par aiar … come il fum da lis spagnoletis.
Son foncs che, infetânt il cerviel da la furmie, ai fasin fa ce che a vuelin.
Miôr vivi di rosade come lis cialis.
- 20/05/11, 12:39
-
-
Un agnul ingabiat, cjalant la plane, al viot l'aghe di une plene che lu voleve sprofondà sot lis crepis di un flum, e, cambiat l'imprest che lu tignive leat a une tovaute rosse, al monte in pit, al valiche un confin e al svole vie cun tun avion frances, lassant in un baul une femine di plui, une Gilera sot la tiece e cinc sens e la so anime par fanus curiosà sul futur prossim, e ancje di plui.
Mandi Frank !
Marta
- 20/05/11, 15:39
-
-
Dame, jessint che ancje a cjase so no si comente cul dizionari incorporat... ben, se chist Spada no l'è un mat, al l'è un burlon cal si fas intervistà cence problemas.
E chel concors... ostie benedete, se mi fas gole.
Mandi
Un furlan forest.
- 20/05/11, 17:58
-
-
La furmie a ie la imagjine dal furlan, cuintri la cicâle, ca no fâs un osti dut il di!
No bisugne sveçâle, ma amirâle, e di scuindon tignîle di voli!
- 21/05/11, 13:02
-
-
Se la furmie si clame Spada, e la cicale Frank, mi plasares che cualchi sito, pardabon furlan, nus fasesi lei une interviste in lenghe fate da l'ostir, o dal garzon, a un contecuntar dopli, e pseudonim, prime cal s'involi par là a justasi il cjaf :)
Karoline
- 22/05/11, 16:50
- Jaio Furlanâr ha detto...
-
Di achi indenant, sigûr chi sarin in pòcs a cjalâ lis furmiis cence ricuardâsi di chiste conte. Sperin dome che nol sêti masse tart par profitâ de vite. Mi plâs ancje cemût che a je voltade in tun furlan avonde sior ma facil da lei.Biel il coment de Dame. Al rive fûr a proposit.
Jaio
- 23/05/11, 16:15
-
-
Se no mi visi mal, Jaio al divid la vite in tre: la prime part par ciuccià tant di frontà la seconde ancje cun lis mans e la tierce par provà a meti in pratiche ce che il cjaf ti invide a fà par liberassi di te prime di obleà cualchi amì, o amie, a rompi un cinerari e... eetcì!
Buine salut al mont - soredut a cui cal mi ul ben cence sta a furmiculassi i des -, W il Friul e graciis a duciis.
Frank Spada
- 24/05/11, 08:47
-
-
Ta un slambri di une nule di fum o viôt me pari cont un spagnolet incolât sui lavris, chal tire come
une ciminiere - al rodolave tabac e al fumave di e gnot fin a brusà il taulin de cjamare-
sentât sul çoc cont la manarie par tiere , il cuarp strac consumât di fadie, al cjale lontan indenant il
celestin dal fum, al cor daur un insium mai realizât, par mancjance di timp.
Une gnove nule di fum e une puce , mi fas cori in cusine, o tiri su il cuviercli da la tecje, a
mi a vignût intor
un odôr di brusât......... La me ratatouille di ortaiis a e deventade
cjarbon!!..............
Adiu al gustâ e a la pignate traditore da puartâ in discjarie.
Dute colpe di Frank Spada che mi à tirât dentri te so biele conte "DÎ PAR DÎ"
O vuei provâ a vivi come lis cialis, a fâ mancul no si sbaglie.
Ranarossa
- 26/05/11, 18:18

robotstxt: allowed

filter: keep


text:
“Vuê al à di vê metût sot cualchi fassut di plui chel là” e diseve puare mê mari cjalant il Soreli tai dîs di canicule dal mês di Lui, cuant che il scjafoiaç al brusave la tiere e i suiave il gargat ai cristians. A si cjatave di parâsi dome fasint un scjuc tai canâi de bonifiche, là che la aghe di risultive ti glaçave ancje il sanc tes venis. Par rivâ tal canâl plui dongje, si veve di pedalâ une buine miezore pes stradis plenis di polvar, rivant ducj sudâts, a pene mangjât, e a la fin discrotâsi e butâsi dentri. Altris timps, cualchi an di mancul su la schene, e a no 'nd jerin palanchis avonde par lâ fin a Lignan a bagnâsi tal mâr, a jerin robis di siôrs chês. Di chei timps là, a mi à restade simpri la curiositât di savê cemût ch’al faseve il Soreli a butâ fûr dut chel calôr dome d’Istât, e a ritirâlu d’Unvier cuant che invezit al coventave di plui. Si che duncje cuant che je rivade la ore di ritirâmi dal lavôr, che par dîle sclete e sarès l’ore de pension, o ài cirût di contentâ la voie di savê, e mi soi metût a lei ogni sorte di gnovis di astronomie, notantmi ancje intun circul di astrofii. E al è propri cussì che o ài scomençât a capî il misteri de nestre Stele Mari e ducj i berdeis ch’a sucedin te sô panze.
Come gjenar di stele, il Soreli al è classificât une Nane zale, nancje tant grande, plene di gas idrogjen e di eli; in tal so nucli di mieç e lavore come un for, une centrâl nucleâr plui e mancul, brusânt idrogjen che al devente eli par produsi energjie di spudâ fûr tal spazi in forme di rais eletromagnetics e aiar solâr; chei rais li a dan le vite su la Tiere ai cristians, a lis bestiis, e a lis plantis. Sigûr che d’Istât dut chel calôr al po dâ fastidi, massime tai dîs di canicule, ma bisugne sopuartâlu se si vûl che cressi e che a vegni buine la robe tal ort e tai cjamps. Se po a si pense che in ta chel for a si tocjin temperaduris di 16 milions di grâts, che a deventin “a pene” 6 mil sù la croste di fûr, la fotosfere, provait a contâ trops fassuts di len ca coventaressin par rivà a chel calôr li! E fin chi dut ben, ma cemût mai tant frêt d’Unvier? Parcè dut chel salt di lûs e calôr tra dì e gnot? Dulà a vano a finî di gnot dute che lûs e calôr? Il Soreli a nus sierial la spine cuant cha al vûl lui? Par intant scomencìn a dî che se tal nestri emisferi, clamât boreâl, o vin frêt d’Unvier, in ta chel di sot, clamât austrâl, a crepin di cjalt propri in chê stagjon, e di cuintri a murin di frêt d’Istât, tant par dî che la nestre Stele Mari a no fâs partesanariis di sorte a di nissun e la sô spine e je simpri vierte. E po il Soreli a nol à nissune colpe se la Tiere a no je buine di stâ ferme e a zire tant che une balarine intor dal sô as, fasint in mût di fâsi brustulî e lusorâ di dì dome il toc di muse ch’i plâs a jê, metint al scûr e al fresc di gnot chê altre bande.
Ma a no je mighe finide li, parcè che il balet al continue ancje ator de sô Stele suntune orbite elitiche, che la fâs scjampâ vie lontan fin al pont clamât afeli, par tornâ dongje al perieli tant che intun bal di cort, che al dure un an. A prin colp si disarès che il cjalt e il frêt a podaressin nassi dal dongje e dal lontan de orbite, e invezit lis stagjons a son puartadis di une altre matetât de Tiere, parcè che il sô as a nol è dret a plomp sul plan de orbite, si ben in clin di 23°; cheste strambarie e fâs in mût che i rais dal Soreli a batin plui drets cuant che la gobe, tal nestri emisferi, e je pleade viers di lui e duncje o vin il cjalt; al contrari pal frêt. Tal emisferi di sot al è il cul de Tiere a scjaldâsi d’Istât e a tirâsi indaûr par disfredâsi d’Unvier.
A saressin un grum di altris robis di contà su l'in clin dal as terestri, fasin cont la precesion dai ecuinozis, ma la conte a deventarès masse lungje e l'ostîr a mi tirarès lis orelis; miôr sierâ chi par cumò.
di Bepi Zefon
A nadâ te roie, disen di Otto d'Angelo


text:
“Ma disimi tu... ma no sarà mighe une robe pussibile.”
Tal cjâf mi sunavin dome chês peraulis.
“Disevot agns: disevot agns! Disio just? Va e no va mieze vite”
Un toc di cjarte in man, che bon, al podeve lâ di piês: di chei timps ca al somee che a puedin parâti fûr ancje dome par pueste eletroniche o cuntun sms.
“Ma disimi tu... ma no sarà mighe une robe pussibile.”
E cumò no mi somee vere, ma al jere di un biel pôc che i pensavi: di sîs mês a vevin sierât mieç stabiliment. A mi no mi veve tocjât, ma o vevi za i sgrisui che mi corevin sù pe schene. Sì... fat cualchi siopar, fevelât cul sindicât, ma se la dite e siere e siere, il paron al reste mâl, plen di debits, pal amôr di Diu, ma cui bêçs in man, e chei altris il cûl par tiere: al sa ben fâ i siei conts, lis cjasis sot non de femine, la machine dal fi, il rest saio jo...
“E a mi ce mi restial?”
Disevot agns di lavôr, fat pulît, cu la cussience a puest, simpri dut in ordin: e cumò un sfuei di cjarte.
“E a cuarante e passe agns cui mi cjapial?”
Ma no mi free nie di cui che mi cjape! Chel chi al jere il gno lavôr, la mê vite, i miei compagns di vore! Saraial pussibil!
Dome vergogne: mi reste intor dome vergogne...
E cumò par cjapâ chei cuatri credits di disocupazion o ai di fâ il plan di reintegrazion pe ocupazion: o scuen, o ai firmât.
Ben po, o pensavi che al jere pierdi timp, invezit al è stât propit biel: par me e je une robe gnove, ma o soi content che cumò lu fasin a ducj i zovins.
Ae fin al è come studiâ storie, che a mi no mi veve mai interessât: al è che la int une volte e jere ignorante, ma tant! Disio jo... ma cemût fasevino i comuniscj a concepî il proletariât, une comunitât, ce promiscuitât, ce robe inaturâl, mi sint sporc dome a pensâlu; e po chei criminâi di fassiscj e nazionaliscj, la “Nazion”, ce assurditât, come se chei altris a fossin forescj, ma ce aial di interessâmi a mi se un al è di ca o al è di fûr: no isal compagn? E i partîts, e i sindicâts de fin dal secul passât e dai prins di chel ca? Dome fâ fente di barufâsi par cuatri vôts e pai bêçs publics, che dome il concet di public al è vergognôs: ce porcarie ancje chê li. Mancul mâl che cumò al è il Realisim Finanziari: vie chês stupidagjinis di ideâi, di societât... ognidun al è libar, al fâs ce che al à pues e ce che al vûl par so cont, al è te realtât dal Om! Il siôr al è siôr parcè che al è bon di tirâ sù credits, il puar nol è bon, e alore di credits a ‘nd à di mancul, e di gracie che a son i Istitûts: no plui chê criminalitât di politiche e chês ipocrisiis solidariis, cumò se tu âs bisugne tu vâs tun Istitût che ti cjate ben un Plan Finanziari Realist just par te, individuâl, come che al è te realtât dal Om.
O soi content di vê capît, e cumò o ai ancje un lavôr: o ai pôcs credits... ma e je la sodisfazion di fâ capî ancje a chei altris.
di Spirt Anonim
Conte n. 47


text:
Il siôr Jurai Nemec al veve pierdût il so tacuin, dismenteantlu intune cabine telefoniche di Portsmouth, in Ingletiere. Lu veve cirût di ogni bande, ma il tacuin al someave sfantât tal nuie. Al restà straneât cuant, un an dopo, i sunarin ae puarte di cjase sul cricâ dal dì: sul netepîts al cjatà il so tacuin. Dentri al jere dut come che lu veve lassât, cun in zonte une rifusion di 45 sterlinis e un biliet di scusis: “I ai pensât a lunc parsore. Mi displâs, i vorès no vêlu mai cjapât.”
Il siôr Jurai Nemec al zure di vê sintût un sgrisul cori jù pe schene.
di Jacum Trevisan


text:
A mancjavin pocs dîs a Nadâl e i centris comerciâi a jerin plens di int cjapade a fâ i ultins acuiscj.
Agnul al jere lât daûr di sô mari a cjace dal regâl dal ultin moment e cumò al jere strac e nol viodeve ore di tornâ cjase. Al jere dome che al cjalave l’orloi, fintremai che no i à colât il voli su lis puartis viertis di un assensôr che al veve in bande un cartel cu la scrite “FÛR DI SERVIZI”.
Agnul al è lât dongje incuriosît des lûs, al è jentrât e… lis puartis si son sieradis a colp e l’assensôr al à tacât a lâ sù, 1 – 2 – 3 … 10 – 11 … 25, al someave che al rivàs dret tal cîl e po, di bot e sclop si è fermât. Sul display e je comparide la scrite “An 2118, dismontait par plasê”. Agnul al è dismontât pensant a un scherç ma si è cjatât intun altri mont… no, il mont al jere simpri chel, ancje se al jere dut diferent.
I è vignût dongje un om e i à dit: «Mandi, jo o soi il Grant Mestri Fail432 e tu? Di cuâl an rivistu chenti?»
«O soi Agnul e o soi dome un piçul scuelâr – che nol va nancje tant ben a scuele – e o rivi dal 2009… ma soio pardabon intal futûr? Propit come tal film Back to the future?»
«Sigûr, al è dut vêr, o vin fats un grum di pas indenant: fâs cont che par distrigâ la cuistion dal spazi o vivìn cumò in celutis, si capìs, cun dutis lis comoditâts; sâstu… o vin copiât des âfs… Il Grant Computer si coleghe dret cul nestri cerviel a mieç di un microchip par rinfrescjânus la memorie cence mai fermâ. Pense, o vin ancje inventâts vistîts che a lavorin come i cuadris solârs, a ingrumin energjie e nus scjaldin, in sumis o vin fats une vore di pas indenant» al à dit Fail432. Agnul al à spalancât i voi pe maravee e al à dit: «Ce ideis super inteligjentis, Grant Mestri! Cuissà mai ce che o varês inventât pal Nadâl!»
Fail432 i à rispuindût: «Propit nie, il Nadâl al è stât scancelât timp indaûr de memorie dal Grant Computer che al guvierne il mont». A Agnul i è mancjât il flât: «Ce idee super stupide. O sês ducj tant grancj te storie ma o vês fate une robe tant… tant… no mi vegnin nancje lis peraulis. No mi pâr che chest al sedi un pas indenant!»
Fail432, avilît, i à dit: «Ma sì, i miei antenâts a àn tramandadis storiis une vore bielis sul Nadâl, l’arbul dut furnît, Santaklaus cu la sô slite, e ancje chê bielonone… di chel frutut… cemût si clamavial?... ah, sì, Jesù, chel nassût intune gnot frede.» Une lagrime e je vignude jù pe muse dal om. Agnul lu à strenzût e al à dit: «No sta vaî, sù mo, e sarà ben une soluzion!»
Su la muse di Fail432 si è impiade une sperance: «Tu âs di judâmi, o vin di tornâ a formatâ il disc dûr dal Grant Computer, se o rivìn a tornâ a meti drenti il Nadâl inte memorie, ducj a podaran capî il so valôr e ce che a stan pierdint!» Agnul al à decidût di judâ il so gnûf amì e a son lâts ducj i doi te sale dai comants dal Grant Computer.
«Bisugne meti drenti i codiçs juscj, o vin pôc timp, dopo il sisteme al larà in bloc e al sarà masse tart, judimi Agnul, dimi cualchi simbul che al puedi figurâ il Nadâl». Agnul al jere confusionât e spaurît, cuntune vôs trimuline i à dit: «Prove a meti drenti arbul di Nadâl, Santaklaus, regâi, paneton…»
Il Grant Mestri al à scrite la secuence, ma sul visôr nol è vignût fûr nie. «No ju cjape, damint di altris, pense ben, no nus reste tant timp…»
A Agnul si son iluminâts i voi: «Prove cun famee, pâs, sperance, calôr, amôr e ancjemò amôr, jemple dute la rie cu la peraule amôr, parcè che il simbul dal Nadâl, il significât plui alt, il messaç… al pues sedi dome chest» i à dit Agnul.
Il Grant Mestri al à scrite la gnove secuence e une lûs maraveose e à iluminât il visôr, e je comparide une stele, une stele di Nadâl. Fail432 al vaìve di tant content, al à fracât il tast ENTER e il messaç si è spandût intun milesim di secont in dut il mont, dopo al à strenzût Agnul a se e i à dit: «Graciis, Grant frut, tu nus âs salvâts! Ti nomeni Grant Mestri par cheste tô mission, se tu vûs restâ chi, tu varâs une celute speciâl»
Agnul al à fate bocje di ridi e i à dit: «Ti ai dât dome un simbul, une password pal to computer, cumò ti tocje a ti di jemplâ di amôr chest mont, al è un compit dificil, ma… tu sês un Grant Mestri e tu fasarâs tancj pas indenant, chel chi al è dome il prin. Cumò o scuen lâ, mi spiete la mê famee e… il gno Nadâl, là jù tal passât. Mandi Grant Mestri, viôt di tignîlu cont, il Nadâl». Si son saludâts cun afiet e Agnul al è jentrât tal assensôr par lâ jù tal 2009.
Sô mari lu steve cirint e a pene che lu à brincât i à dit: «Ma dulà jeristu lât a finîle? Ti ai cirût par dut, tu sâs che no tu âs di slontanâti, no viodistu trope int che e je?»
Agnul i à rispuindût: «Mame, o jeri in mission, o ai salvât il Nadâl tal futûr.» Sô mari lu à cjalât, e je deventade serie e i à dit: «Tropis voltis ti aio dit che no mi plâs che tu zuis cun chei videogames? Pitost, âstu scomençât a fâ i compits? No tu volarâs mighe rivâ ae Befane cun dut di fâ?»
Dedicât a ducj i grancj mestris di amôr, cressûts e inmò di cressi.
di Andrea Giarduz
Voltade par furlan di Gianfranco Pellegrini
Conte n. 97


text:
venerdì 30 ottobre 2009
Sium de Vilie dai Sants
Gjee nol veve pôre di nissun. Mighe come Agnul o Tite o Sandrin, che a vevin fat cun lui, chê sere, l’ultin rai di briscule scuasit in pîts: a vevin premure di scjampâ cjase prime che a finissin di sunâ lis cjampanis dopo dal rosari di cuindis preât intal cimitieri. A cjalâju o a sintîju a berlâ cuant che si inrabiavin in famee a someavin diaui mangjepredis ma, in moments come chê gnot, si ritiravin sforadis tai cjantons plui scosagns di cjase. “Pôre dai muarts! Ce porcarie! Robe di ridi!” al pensave Gjee alçant strac une man par clamâ la fantate daûr dal banc.
«Line! Puartimi un altri cuart di neri,va!»
«Gjee, no vâstu cjase? Sint ce cidin che al è difûr! Tu sâs che usgnot al è miôr stâ intanâts!»
«Prime o ai di finî il cuartin!»
Un cuart daûr chel altri, cuant che al jere jessût de ostarie al mancjave pôc a miezegnot. A pene che si jere cjatât dal dut fûr sul marcjepît, Line e veve parât sù il clostri de puarte e e jere corude sù a durmî. In paîs ducj a savevin che Gjee, dai muarts, nol veve nissune pôre. Par une scomesse al jere bon di lâ intal cimitieri di gnot; anzit, se i coventave al podeve ancje fermâsi a durmî drenti. Dopo, al contave lis sôs storiis tes stalis, là che la int e passave lis seris di Invier. Lis sglonfave un fregul juste pai fruts, che a stevin a sintîlu cu la bocje vierte e i voi discocolâts prime di lâ sù a durmî. “Dutis veretâts”, al diseve simpri, “de prime ae ultime peraule”.
Fra chei pinsîrs, Gjee al veve tacât a lâ vie in trambulis tal scûr dal borc daûr de glesie. Dulintor no si moveve fuee. Des barconetutis dai mûrs di clap lu compagnavin dulinvie il rumi des bestiis e cualchi cinglinade di cjadene. Di cuant in cuant une sfladade umide e puartave fûr te strade l’odôr amì des stalis. Al jere rivât aromai a ret di cjase sô. Su la puarte a vevin lassât un cjaldîr plen di aghe: i muarts a levin ator pal mont, chê gnot, plens di sêt. Ancje lui al veve une sêt mostre. Al cjapà sù il cjaldîr e al de une tirade di gust. Biel che al beveve al viodè che in cusine la lûs e jere piade e la taule parecjade. Dome… nol capive ce che al fasès lui sentât tal so puest cul cjâf poiât su la taule, come se al durmìs. E so fi che lu tirave pe gjachete. E lui che no si sveave…
Intal bearç di Cuargnâl il Belo al vuacuçave vaiulint e une civuite i rispuindeve dai cops dal areon. Adalt, un sfilioc di nûl al passà devant di une lune smamide e maladice, inclaudade jenfri i doi cocolarons de braide. Gjee al poià il cjaldîr par tiere e si voltà bande de strade. Veju! A jerin ducj li! In cercli, cidins, ognidun cuntune cjandele in man che lu cjalavin. Lu spietavin. Une femine i de une cjandele ancje a lui. Un om al scloteà une cjampanute e ducj a tacarin a movisi bande de glesie. Gjee al le daûr di lôr mugnestri.
***
Il vuacarili dal so biel bernês, tal zardin a pene tosât, e il sun dal campanel dal ingrès lu vevin sveât. Infastidît, Zuan al jevà sù dal sofà e çoteant induliât al le dongje de puarte par meti in vore il videocitofon. Tal scûr mufôs de ultime gnot di Otubar, il farut sul cjanton dal porton al proietà un coni zalit di lûs umide e frede parsore di dôs musis pituradis, disformadis dal obietîf de microcjamare.
«Dolcetto o scherzetto?»
Zuan al sierà il videocitofon e al le a butâsi di gnûf sul sofà.
Forsit al rivave a tornâ a indurmidîsi e a cjapâ pe code il sium là che so pari, la gnot dai Sants, al leve vie cidin daûr de procession dai muarts.
di Gianfranco Pellegrini
Conte n. 78
Etichetis: Gianfranco Pellegrini, Gjenar di orôr, Gjenar fantastic, Onde Curte
mercoledì 28 ottobre 2009
Zimulis
La sô vite no jere par nie mâl. Ator pardut. Ogni dì fûr, o cuasi. Int gnove, panoramis difarents, simpri in moviment. Mighe ducj a àn une esistence cussì varie, a cualchidun i sucêt ancje di stâ mês cence lâ fûr di cjase.
No varès vût di lamentâsi.
E po, ae fin fin, la compagnie costante di sô sûr no jere propit cussì mâl.
Cualchi zornade però, vê cheste zimule simpri dongje i deve pardabon fastidi. Aromai si domandave cun insistence cemût che al sarès stât viodi la vite di un altri pont di viste. Viodi il mont dome cui siei voi. Zirâsi a drete e viodi une muse foreste, e no simpri chê di sô sûr… Vivi une esperience pardabon dute sô, fâ un viaç di bessole cence dividi puescj, spazis e emozions. Jessi contente o gnervose cence vê di rindi cont. Cori o fermâsi, balâ o butâsi in aghe cence vê di spietâ chê altre.
Sì, e veve sintût vôs di altris che si jerin dividûts e che dopo no vevin superât il traume, ma al jere un risi che si scugnive cori. Ancje par une sole dì i sarès plasût jessi alc altri, cjalâ la int in muse, o magari dal alt… come che i sucêt aes baretis, tant par dî.
Par une dì e varès dât dut pûr di no jessi plui, simpri e dome, la scarpe di gjinastiche blancje di çampe.
di Eowin
Conte n. 77
Conte n. 77
Etichetis: Contis, Eowin, Gjenar ironic
lunedì 26 ottobre 2009
Salvans su la Bivare
Ai 24 di Otubar dal 1979. Mont Bivare. Cjamp base.
– Ogni volte che o pontìn il toc, si impie un fûc. O viodìn lis flamis, o savìn che a son li, ma no rivìn a cjapâju. Ogni tant o lumìn lis lôr ombris tra i arbui, o rivìn e lôr no son plui. Glotûts dal bosc.
– Cazadis! Ce varessio di rispuindi al comant centrâl? E ai politics che no mi lassin a pâs? Che mal disi lui, cjapitani… Ur rispuindio che o soi al comant di un trop di incompetents? Îr e jere fumate e, si sa, cu la fumate no si rive a smicjâ ben! Ma vuê, ce inventio par Rome?
– Sâr gjenerâl, al è impussibil cjapâju. No je fasin nancje i carabinîrs cui elicotars. Cuant che a rivin nol è plui nissun. Al è come vê a ce fâ cun… cun fantasimis.
– Ce fantasimis dal ostie. No sês bogns di nuie!
– Sâr gjenerâl…
– Vonde cjacaris. Ancje vuê mi tocje blocâ lis esercitazions. Fûr di ca. Che al torni dome se al cjape cualchidune des sôs “fantasimis”!
La tende dal comant e jere restade cidine. Il gjenerâl al veve la muse rivuane e i voi in bore. Daûr di lui, l’atendent al jere blanc come un muart, il maressial dai carabinîrs scûr come la sô divise.
Il cjapitani al jere jessût glotint lis bestemis che al veve in bocje.
Fûr de tende, a respirâ aiar bon – al veve pensât – che almancul chel in mont nol mancje.
Fantasimis… Che al provi lui a cjapâlis, se al è bon. Fantasimis. Spirts dai boscs. O forsit salvans, come che ju clamin sù par ca.
Ai 27 di Otubar dal 1979. Mont Bivare. Aree di esercitazions.
Il cjapitani al cjale i siei oms che si movin ordenâts daûr program. Come se la vuere, chê vere, e fos pardabon cussì. Vuê nuie fantasimis. Nuie salvans su la Bivare. Îr il gjenerâl al à vût une telefonade di Rome. Ai gjornaliscj e ai sindics al à dite che la mont no sarà demanializade. Lu à garantît il sotsegretari pe difese. Denant di lôr al faseve bocje di ridi. Ce vevial di ridi? La int e à sfidât l’esercit talian e lu à batût. Cualchi manovre, cualchi tîr e po vie. La Bivare e tornarà par simpri ai salvans.
di Carli Pup
Conte n. 76
Etichetis: Carli Pup, Contis, Gjenar fantastic, Gjenar sociâl, Onde Curte
mercoledì 21 ottobre 2009
I pecjâts di don Jaio
Vuê, tant che o lavi in glesie, sul zirâ di un cjanton, une femine che e coreve a mi é colade intôr. Par parâmi o ai mitût lis mans devant di me e cussí no je colade. Jê e si é scusade e jo i ai dite che se dutis lis feminis come jê a s'inçopedassin cussí ben devant di me o lis spietarès li tal stès cjanton ogni dì. Jê mi à graciât cuntune bocje da ridi e si é tolete vie.
Ma il ricuart di chel dí, di chel cjanton, di chê mule che a mi jere colade intôr e des sôs tetis palpadis pe prime vôlte a l'etât di dodis agns mi son tornâts tal cjâf.
Folc e ti trai, in chê vôlte o jeri talmentri impaçât che a mi jeri alçât e o jeri scjampât vie cence un dominus vobiscum.
In chê volte, se o viodevi rivâ une mule di front di me, o straviersavi la strade par lâ su chel altri marcjepît.
Invezit plui tart, plui sigûr, se o jeri di chê altre bande, o straviersavi par vignî a cjalâle di cheste, a nulîle di chê, a...
Insome, in chê dí, la Eve dal Nonçul a passave cuntune cassele di pomis e o mi jeri fermât par disi ce bielis pomis che veve e, cuant che mi veve invidât a cjolint une, o i vevi cjapât une tete.
Oh, juste une tetute piçule piçule. Ce podevie sei a 16 agns? Po mi jeri scusât e jê mi veve dât il perdon cuntune ridade e une pome.
Daspó, cul timp che al passe, il cjâf si met a puest e dome cualchi sium bagnât mi svee chei ricuarts che il sant cjanton di vuê al mi risvee.
Ce fâ da doman?
Mi metaraio tai cjantons par fâ fente di colâ? Tant che a si sa cemût jevâsi su. A si puès simpri tentâ, no? Senó, cemût fâ par scusâsi?
Cui, miôr che il signôr, nol saial che a si pree e implore miôr perdon dopo vê pecjât?
O puedarès preâ di bant pai pecjâts che o no ai mai fat, ma alore o fasarès pecjât di vanitât, di supierbie.
E po, ce dal ostie di sacraments dal tantum ergo di pecjâts saressino?
A san ducj che chescj pecjâts a no san di nuie e che lis preieris detis parsôre a saressin masse flapis sot.
Alore, tant al vâl pêcjiâ par dabon. A si pree miôr!
Spietant il prossin ego te assolvo Miserere mei, Deus secundum magnam misericordiam tuam...
E che non cj'induca in tentazione.
Amen.
di Jaio Furlanâr
Conte n. 75
Conte n. 75
Etichetis: Contis, Gjenar ironic, Jaio Furlanâr
mercoledì 14 ottobre 2009
E il muturin?
Trê voltis.
Trê voltis o ai vût incuintrât il muturin, in vite mê. Mighe une sole, ve! Trê.
La prime cuant che o vevi 7-8 agns.
O vignivi fûr di scuele, o ai traviersade la strade e o ai fat cheste gnove cognossince. Su chê robe cun dôs rovuedis al viazave un student di cualchi an plui di me.
Nol è che a mi vedi parût tant simpatic. Il muturin, o intint. Al jere par tiere distirât un dîs metris plui inlà che al seguitave a petardâ e si capive ben che no i freave nuie di me. E nancje dal so paron, se al è par chel!
Paron che si le puartà fûr, miôr di me. Almancul o crôt. Par vie che lui al si invià viers cjase su lis sôs gjambis.
Me, invezit, a mi puartarin drenti intal asîl che al jere li a rimpet.
Alcul, coton, zenoi scussâts, cussì po!
E rive, cence flât, la mame, drete dai cjamps ‘Ce aial fat?’ Spauride di no crodi. Mi pâr ancjemò di viodile e di sintîle.
Daspò di chê esperience, nol sarà di dâsi di maravee se o ai spietât plui di 20 agns pe seconde.
Seç eletorâl, scrutadôr. O vevi di lâ no mi visi dulà e fâ no mi visi ce. Par no mandâmi a pît, un coleghe a mi propon il so muturin, ma lu met in moto lui e al mi da tantis di chês istruzions che… Pôcs minûts di viaç, o rivi, o dismonti, o fâs ce che o ai di fâ, o torni a partî. Si capìs che o ai lassât il masenin simpri in moto. No si sa mai.
Mission finide.
Insome la seconde esperience e funzione ben. Cussì ben che mi invii daurman a la tierce. O spieti un tichinin, sì, ma no tant, salacor vincj agns. Vincjecinc, cjo! No di plui!
Il muturin, cheste volte, al è gno. Pensait ce sodisfazion. Gno intal sens che lu vevi paiât jo, ma al jere dai miei fîs.
Cence pedâi, che a son dome un intric! Ah? E alore ce maniere si fasie a… Cussì e cussì: si sburte, si tire chest, si frache chel altri e si…
– Se o volês fâ cence pedâi, va ben – al sermone il pari (o sermoni jo). Ma il casc, chel no! O vês di metilu simpri. SIMPRI, capît? Simpri!
Bon.
Ristabilide la autoritât paterne, o pues partî.
Il gno viaç al è lunc 2366 metris, dividûts in dôs parts compagnis. Jenfri la prime e la seconde part un lavôr di fâ intun cjamp plantât di cocolârs. Une miezorute.
O partìs, sigûr dal gno fat.
E daspò di 560 metris di corse, cui cjatio? Cui?
Sì, propi lui.
Il carbinîr.
Nol mi ferme. Ma al mi blasme in corse (in corse jo, no lui):
- E il casc?
O voi cussì planc che o mi sint in dovê di rispuindi. Che… che jo… che il … che… che ce? Miôr lassâ pierdi, lâ vie dret e fâ fente di nuie.
O rivi sul cjamp, o fâs il gno lavôr, o torni a meti in moto il muturin, par meti in moto un muturin, cuissà ce che al è!
Facil!
O tiri chest, o frachi chel altri, o sburti, o torni a tirâ, ma prime o torni a sburtâ… dut cun metodi, si capìs, une operazion a la volte e intal ordin just.
Nuie! NUIE.
Il muturin al à za vualmât che al à a ce fâ cuntun poleç e al à decidût che no val la pene di colaborâ. Jo o tiri, o moli, o sburti, o frachi, o strenç, o provi, o cîr altris verps par viodi se lis robis a van miôr.
Nuie di fâ.
Le à vinte lui. Il muturin.
Che al si fâs sburtâ a man, fin cjase, 1158 metris.
Però, cheste volte, no mi intopi, in daûr, intal carbinîr.
di Laurin Zuan Nardin
Conte n. 73
Etichetis: Contis, Gjenar ironic, Laurin Zuan Nardin, Onde Curte
lunedì 12 ottobre 2009
Tren
Ancje usgnot al è in ritart, tant che simpri. Une rabie triste mi siere il gargat, o volarès vosâ, scjassâ lis sinis, ruvinâ lis sentis misaris, di plastiche, cjale ben, il mont al è dut di plastiche cence cûr.
O sei stuf, ingomeât. Pendolâr. Par lâ a vore.
Musis compagnis ogni dì, forestis, ce vuelistu, no tu rivis adore a vê confidence cun nissun, mieze ore di viaç insiemit a fevelâ dal timp, a scuinditi intes peraulis, par che no pandin il nuie de tô vite, puar om.
Ma usgnot alc si è rot dentri di me. Ce spietio? Tornâ a cjase, mangjâ e cjalâ la television e daspò fâ fente di lâ a durmî, par vie che la gnot no mi polse, a vierzi i miei voi, i pinsîrs, tant che al cine, a proietin su la parêt fotografiis dal vivût vie pal dì, e, in blanc e neri, i ricuarts di frut e di zovin plen di siums.
Se almancul la femine no fos cussì strente di afiet!
Cuissà e varà ancje reson, aromai a son passe trente agns che o sin maridâts, nol è plui il timp dai figoteçs.
Biacemai che o vessin vût un frut par consegnâi il non, par un fin, par une companie!
Mi par di intrigâ, su la banchine, tal lavôr, a cjase.
No saressial miôr lassâ dut tant che un uciel migradôr, par lâ incuintri a un cîl diferent, salacor plui misericordiôs?
Chest al è fumul, usgnot doman e passantdoman.
Mi dulin lis maluseriis, mi dûl il mâl di vivi cence un svol, cence un rimpin, un ripieç, un toc di cuarde par saltâ fûr dal poç di vueit dulà che o soi sprofondât.
Mi pese spietâ il tren, chel brut mostro di fier trist, lari dal gno timp strassât.
Al rivarà sivilant, cheste volte lu fermarai: vonde.
***
Îr sere, inte stazion di Udin aes 19.15 un om, EF di sessantedoi agns al è sbrissât sot il tren locâl, rivât in ritart.
I pendolârs a son stâts compagnâts a cjase cuntune coriere. Il trafic inte stazion al è tornât normâl vie pe gnot.
di Giuliana Pellegrini
Conte n. 72
Etichetis: Contis, Giuliana Pellegrini, Gjenar neri, Gjenar sociâl, Onde Curte
mercoledì 7 ottobre 2009
La bolsa
O pensavi che a savessin dut di me. A àn i lôr informadôrs. Ognidun di nô al à non, cognon e une lungje rie di dâts suntune schede. Tantis schedis tun armaron platât. Pe leç, di fat, no vin fat nuie di mâl. Dut câs, aromai, ancje lis ideis a puedin deventâ un reât. Par chel o savìn che o sin ducj dai obietîfs. Che, sot vie, o sin ducj schedâts. Cuant che a àn bisugne di mostrâ trops brâfs che a son, baste che a tirin fûr un pocjis di schedis. Un pôcs di nons che a àn di finî da pît di une confession.
Ce puedial confessâ cui che nol à fat nuie? Ancje dut. Dut ce che ti disin che tu âs fat. Par cinc dîs e passe no tu esistis pal mont. Nuie avocats, nuie contats: o sês dome tu e lôr. A àn simpri la maniere juste par convinciti. Al è agnorums che a fasin pratiche. A son esperts. Professioniscj che a àn simpri clâr l’obietîf. E l’obietîf o sin nô. La nestre firme sot de confession. Par che a puedin tornâ a cjase contents; cu la cussience di vê fat ben il lôr lavôr. Par che a puedin scherçâ cui amîs tal bar, denant di une bire, paiade magari dal coleghe che i à metût plui timp par finî il so lavôr.
O pensavi che a savessin dut di me. Su la mê schede, invezit, nol jere scrit che o ai problemis a respirâ. A viodimi nol somee, ma i miei polmons a son plui debui dal normâl. Dut câs, lôr a son esperts. A san ancje trop timp che si pues tignî un cjâf dentri di une borse. Al è chel timp che al fâs la diference tra il raspâ cu la bocje la plastiche cun disperazion e il scjafoiâ. A pensavin che o cirìs di freâju. A di un come me, par solit, i covente plui timp. Par scjafoiâsi, o intint. I miei polmons, però, a son plui debui e il timp al è stât plui che avonde.
Ce puedial confessâ cui che nol à fat nuie? Nuie. No jo, almancul. No mi ‘nd àn lassât nancje il timp.
di Carli Pup
Conte n. 71
Conte n. 71
Etichetis: Carli Pup, Contis, Gjenar neri, Gjenar sociâl, Onde Curte
lunedì 5 ottobre 2009
Tandem
E jere za la tierce dì che e passave sentade tal mieç dal garage, ferme a cjalâlu.
No rivave a decidisi.
Chel tandem ros e blanc ju veve puartâts pardut: lui devant e jê daûr che e cjalave il movisi de sô schene… e la fadie dal pedalâ si sfantave intun moment. Une sincronie perfete, forsit par chel al jere cussì dificil sielzi.
Cun dut il rest al jere stât facil, lui i siei libris, cd e dvd ju veve za metûts di bande e marcâts cul so non. Fintremai dividisi lis çavatis al jere stât facil: jê e veve tignude chê di çampe… si capìs! Ma cun chel tandem no saveve pardabon ce fâ: tignîsi la part devant, dulà che no veve mai podût sentâsi, o chê daûr? La sielte e jere grivie.
Di bot e sclop però dut si jere sclarît “Cemût aio fat a pierdi tant timp?” si domandave cu la flex za piade in man. Si sarès tignude la metât devant parcè che si sa, tal tandem come te vite, e je simpri la femine che e decît la strade, ancje se no je jê a vuidâ.
Doman e varès clamât un fatorin par fâi recapitâ la sô metât.
di Eowin
Conte n. 70
Conte n. 70
Etichetis: Contis, Eowin, Gjenar ironic, Onde Curte
mercoledì 30 settembre 2009
Drink
Al jere il prin an che il Drink al jentrave a Friuli doc.
Gjovanin, strissinant lis gjambis sui siei cent e trente agns malmetûts (nol veve vonde bêçs par comprâsi un set di gnervidure gnove tai zenoi, e a malepene al veve finît di paiâ il fiât e il cûr, cjolts ducj i doi di seconde man); Gjovanin, si diseve, al cjaminave jù par vie Marcjât Vieri, domandantsi cemût che a vevin rivât a clamâ chel bevaron dome “Drink”, in barbe ae normative dal antitrust, in muse ai salutiscj e in cûl al vin, a la bire e a ducj chei altri alcolics.
«Drink! Cjocs par vivi a lunc» al vosave un display parsore dal stand che al faseve cjanton, intal plan rialçât di place Sant Jacum.
Lui, pensionât di secont nivel, li parsore nol podeve montâ. Par jentrâ a Virtuale doc bisugnave jessi almancul citadins di tierç o pensionâts di cuart nivel; cun di plui, come ducj chei de sô categorie, nol podeve permetisi l’intervent par zontâ la puarte USB intal dêt piçul.
Si contentave cussì di lâ a spas pes stradis reâls, sacramentant ogni volte che un zovenut, a torzeon cuntun di chei maladets segway, i pocave i sghirets.
Tant nol jere pericul di no lei chê scrite di altris bandis, parcè che no jere ostarie o barachin che no vendessin il Drink. Anzit, a dîle dute, Gjovanin al veve fat une vore di fature par rivâ adore a bevi un tai. Aromai a jerin simpri mancul i contadins che a tignivin un vignâl, parcè che scuasit dapardut lis ostariis a vevin miôr tignî tal camarin chest benedet bevaron,aromatizât al vin.
Drink aromatizât al Merlot, al Sauvignon, al Refosc, al Verduç, al Cabernet…
A jerin tornâts parfin il Clinto, il Frambul e il Tocai, che tant, par une Multinazionâl, e jere dome cuistion di un chimic in plui o in mancul, di paiâ a la fin dal mês.
Intant che al beveve, poiade la mace su la cjadree e il cjapiel su la mace, Gjovanin al olmave lis musis di chei altris bevidôrs, ducj ator di lui. Nol jere un che a nol fos cjoc. A ridevin e a businavin, cence passion ni creance, e plui di cualchidun lu cjalave di stuart, come se al fos un dai ultins puars coions che a bevin vin.
Da rest ce varessial vût di dî?
Il Drink al jere l’unic alcolic che al tignive di cont il cûr, il fiât, il stomi, il sgrasaiâr e al gjavave cuasi dal dut ancje il pericul di tumôr; e cence nissun (dut testât in laboratori) efiet contrari. Sigûr, il presit di paiâ al jere un popul che nol pensave plui e al cjapave dut cence discuti, dai comizis al reclam.E lui, Gjovanin, ce altri vevial di fâ, se no cjalâju, menâ il cjâf e disgotâ la tace; pensant ai agns di vite che si stave gjavant, par podê vivi chei che i restavin come un puar coion.
di Raffaele Serafini
Conte n. 69
Etichetis: Contis, Contis dal Ostîr, Gjenar fantasience, Gjenar sociâl, Onde Curte, Ostîr, Raffaele Serafini
Iscriviti a: Coments al post (Atom)


text:
Gai Juli Cesar
Gai Juli Cesar (par latin Gaius Iulius Caesar; Rome, 100/102 p.d.C. – Rome, 15 Març 44 p.d.C.) al fo un gjenerâl, politic, ditatôr e scritôr antîc roman.
Al fo un dai plui impuartancj omps de Storie.
Tabele dai contignûts
Biografie[cambie | modifiche il codiç]
Sin al triumvirât[cambie | modifiche il codiç]
Nevôt di Gai Mari, nassût cirche tal 100 prin di Crist, de gens Iulia, une des plui siores de Rome antighe, al gnoçà zovenut cun Cornelie, fie di Luci Corneli Cinna, che e parturì Julie; Sile al voleve che al repudiàs la femine, ma lui nol ubidì. Za subit al capì che la struture oligarchiche dal stât e jere in inesorabile decjadence e al si convincè che il princeps al sarès stât il risultât dal sfrolâsi di cheste e ancje il obietîf de sô albasie; par capî la sô ambizion, ve un caset contât de tradizion: il zovin Cesar, leint di Alessandri Magn, al vaì, visantisi che te istese etât chest al veve concuistât un imperi imens, lui nol veve fât nuie di grant. Scombatût in Asie, al tornà a Rome tal 78, l'an de muart di Sile, vignint un famôs oratôr pe vitorie te difese di Gneu Dolabele. Al scoltà i discors di Apoloni Molon e al studià la filosofie epicureane.
Al scomençà il cursus honorum tal 68, vignint cuestôr, daspò edîl. Tal 65 al fo suspietât di vê judât Catiline cu la sô conzure, dut câs al rivà a jessi elet pontefiç massim, pe vie dai cetancj beçs molâts fûr par fiestis e spetacui cuant ce al jere edîl. Al ve un imberdei pe une acuse di infedeltât de sô seconde femine e di sacrilegji, chest parcè che Clodi al sfurducjà te sô cjase vistît come une femine dilunc di un rituâl improibît ai masclis; Cesar al discognossè lei, ma, salacor par podêlu vê come aleât pe sô demagogjie, al perdonà lui.
Dopo la propreture in Spagne, tal 60 al fasè un pat, il prin triumvirât, cun Cras e Pompeu: par chest al vignì consul tal 59, dant tieris di coltâ ai puars cu la lex Iulia agraria (leç julie agrarie). Daspò al fo proconsul te Galie cisalpine ( i nons Friûl e Frejus, citât francês, a son testemoneancis di chest, parcè che a vegnin ducj i doi dal latin Forum Iulii, Place di Juli), riorganizant la provincie e scomençant, cence il permès dal Senât, une vuere par sotometi lis tieris de Galie che no a jerin di Rome, che, scorsonâts i Zermans di là dal Ren, e finì in pôcs agns cul sotanament di dute la Galie, trasformant Cesar intal plui innomenât gjenerâl. Tal 56 al fo confermât a Lucca il pat cun Cras e Pompeu, otignint di jessi proconsul ancjemò par cinc agns. Al tentà doi voltis la concuiste de Britanie.
La vuere civîl e la ditature[cambie | modifiche il codiç]
Al finì il prin triumvirât, pe muart di Julie, fie di Cesar che e jere il leam di sanc cun Pompeu, tal 54 e chê di Cras dal 53; tal 52 Pompeu, che nol veve plui un bon rapuart cun Cesar, al vignì consul sine collega (consul cence coleghe), intant che lui al veve di disimberdeâ un grant rivielt te Galie che e veve Vercingetorix come cjâf.
Cuant che al volè vignî consul pe seconde, Pompeu, aromai aleât dal partît oligarchic, al volè che prin di jentrâ a Rome al dismetès il comant des sôs trupis, ma lui no lu agradì, pretindint l'istès di Pompeu, che i soldâts di chest a jerin dongje de capitâl; alore il Senât, discjaçâts i tribuns de plebe, che a volevin meti un claud, al disponè il stât di emergjence, declarant Cesar nemì public: lui, al jere il 49, al jentrà te Italie centrale, al cjapà Rome e la Spagne e al otignì il consolât, daspò al bataià cuintri Pompeu di là dal mâr Adriatic, vincint e costrenzint il nemì a scjampâ lì dal sovran dal Egjit Tolomeu, che il pari di lui al veve tornât a vê il podê pal jutori di un sostignidôr dal gjenerâl roman. Dut câs, Tolomeu lu tradì, ordenant il so copament e presentant il so cjâf a Cesar. Lui nol gradì il tradiment, batint e copant il jude e segnant l'Egjit tal 47 ae sûr di lui Cleopatre, che al amà, vint di lei un fì. Tal istès an al sdramassà il re dal Pont, te Anatolie, periculôs par Rome, in cinc dìs; al dedi part di chest al Senât cussì: Veni, vidi, vici (O soi rivât, o ài viodût, o ài vinçût). Al sconfigè in Afriche un esercit di fedêi a Pompeu, aleâts cul re di Numidie. Al deventà ditatôr perpetui, scomençant a riformâ il stât, ma al ve di combati cuintri i fìs di Pompeu in Spagne, vincint ancjemò.
A forin un grum i cambiaments par Rome de ditature di Cesar, come la riforme dal calendari e la jentrance di omps no italics tal Senât; al creà une situazion momentose pe nassite dal imperi, plantât di August, so erêt e sucessôr. L'esercit e i Italics a cjaparin cussience di se.
La muart[cambie | modifiche il codiç]
Ve la muart di Cesar secont la tradizion. Il dì precedent cualchidun al i domandà cemût al varès volût murî e lui al rispuindè di une muart rapide e subitanie. In chê gnot lui al si insumià che al svolave tal cîl e al si tocjave la man cun Jupitar e sô femine il crac dal cuviert de cjase e il maçament di lui. Tai 15 Març 44 p.d.C., lui nol jere segûr di volê lâ tal Senât, duncje un dai conzurâts lu convincè. Te strade un omp i dedi un sfuei dulà che al jere scrit de conzure, ma lui no lu leiè. Intant che al jentrave tal Senât cun Marc Antoni, fuart e amì di Cesar, chest al fo intardât cuntun pretest. Jentrât, un bossul lu circondà, figurant di onorâlu, e un di lôr, che al veve di dâ il segnâl, al si fasè dongje di lui, figurant di volê domandâ alc, e, daspò il so dinei, al i cjapà la toghe; intant che lui al sigave “Ista quidem vis est!”(Ma cheste e je violence!) un altri lu ferì dongje de gole. Ancje lui lu çocà cuntun stîl, ma i complotancj a jerin masse di lôr: Cesar, no podint difindisi, al si cuviarzè cu la toghe. Ogni conzurât lu trapassà nome une volte. Prin di murî, viodint Marc Juni Brut che lu firive, al disè “Tu quoque, Brute, fili mi?” (Ancje tu, Brut, gno fì?)[1] o, par grêc, “Kaὶ σύ, tέkvov;” (Ancje tu, fì?).[2]
Lis oparis leterariis[cambie | modifiche il codiç]
I doi Commentarii[cambie | modifiche il codiç]
I Commentarii de bello Gallico (Comentaris su la vuere galiche), o De bello Gallico, scrits tal Invier 52-53 a dipenzin la vuere di Cesar in Galie. Al mancje un grum dai elemencj tipics de storiografie antighe, come lis jentradis retorics, e a son, doprant lis peraulis di Ciceron, che ju preseà un grum (al disè che Cesar al veve gjavât al storic futûr la pussibilitât di contâ miei chei fats), nudi (crots), recti (juscj) e venusti (biei). A son svelts e essenziâi e lis frasis a àn une struture sclete, ma a trasmetin ben lis diviersis sensazions.
Tai Commentarii de bello civili (Comentaris de vuere civile), o De bello civili, su la vuere civîl cuintri Pompeu, a son plui considerazions e judizis personâi che no tal De bello Gallico.
Salacor lis oparis no a contin i fats in maniere neutrâl, soredut la seconde.
La oratorie e lis oparis minoris[cambie | modifiche il codiç]
Cesar al fo un grant oratôr, apreçât di Ciceron, Quintilian, che al disè di lui che al fo il sôl capaç di disturbâ il primât di Ciceron, Fronton, dal autôr dal Dialogus de oratoribus (Dialic sui oratôrs) e di Marc Aureli, ma no o vin testemoneacis diretis.
Cuant che al jere zovin al scrivè il poeme Laudes Herculis (Laudis di Ercul) e la tragjedie Oedipus, che a mostrin il so amôr pai grancj personaçs e il so desideri di imitâli, e al scomençà une racuelte di dits. Plui tart, tal 54 al scrivè il De analogia (Su l'analogjie), afermant la uniformitât de pronunzie, grafie e flession, ancje se lui nol faseve cussì cuant che al scriveve. Lant in Spagne par sconfizi i fìs di Pompeu, al componè il poemut Iter (Viaç), juste apont su chel viaç. Tal istès an al scrivè i Anticatones (Anticaton), par tarlupâ a Ciceron, che al veve comendât Caton il zovin. Salacor no a son di lui il Bellum Alexandrinum (La vuere alessandrine), il Bellum Africanum (La vuere africane) e il Bellum Hispaniense (La vuere spagnûl), soredut il tierç, che al conte ancje lis grandis scuaiadis e lis barbaritâts di Cesar e al dopre il sermo vulgaris.
Notis[cambie | modifiche il codiç]
- ↑ tu quoque, brute, fili mi?, trecccani.it
- ↑ Gaio Svetonio Tranquillo, Vite dei dodici Cesari, Rusconi, Milan, 1994
Bibliografie[cambie | modifiche il codiç]
- Ettore Paratore, Storia della letteratura latina, Sansoni, Bologne, 1957
Leams esternis[cambie | modifiche il codiç]
- Césare, Gaio Giulio, treccani.it
- Cronache dell`antichità - Le idi di marzo, raistoria.rai.it


text:
sabato 19 marzo 2011
Ducato dai vins furlans
Di cualchi bande si è za scuviart che soi deventade NOBILE dai vins furlans in ta delegazion di Rome. Propit cussì, soi jentrade in tal Ducato dai vins furlans. In une cerimonie tignude ca da enoteche Trimani il 16 di dicembre fieste di intronizzazion insieme a l'inaugurazion da Delegazion di Rome di chiste Associazion. Ce dì? Braure, propit tante braure!!
Cuissà ce che mi a di capità ancjemo, dut par une passion pai vins mitude par furlan.
Mi tocjarà cjate il sisteme di capità plui dal spes in Friul, mi metarai a studià cimut fà!!
Pubblicato da spirt di vin a 16:37 Nessun commento:
Etichette: degustazion, Personal, vin furlan
venerdì 30 aprile 2010
Necesitat di un aiut
Mi segnalin che il profil personal dal mio blog el risulte in ARABO.
Jo ogni volte che mi colleghi mi dà il profil normal, ma par plasè fasemi savè se chist problema si conferme cun duç!!!
Us ringrazi!
Jo ogni volte che mi colleghi mi dà il profil normal, ma par plasè fasemi savè se chist problema si conferme cun duç!!!
Us ringrazi!
Pubblicato da spirt di vin a 20:27 3 commenti:
Etichette: Personal
martedì 16 marzo 2010
Seso ancjemo a bevi coca-cola?
Ven siarât l'an cun la Coca Cola ma soi sigure che NISUN mi vedi scoltade!
Dopo il letargo invernâl tornin a fevelà da robis che nus intrighin di plui: i vins.
Ancje il numar di gjenâr-fevrâr da Patrie dal Friul (www.lapatriedalfriul.org) si è viart cun une interviste a Gianola Nonino, su une passion di fameè come le sgnape Nonino e il premi Risint d'Aur. Sì propit le passion e permet a cualchi desideri, che in su lis primis, disen no realizabil, di deventà realtât. E propit le pasion dal vin a tornât a fà parti il blog di sommelier furlane...
Pubblicato da spirt di vin a 18:24 Nessun commento:
Etichette: Personal, tradizions
martedì 14 aprile 2009
Mandi papà...
Onorà il pari e le mari, el diseve pre Toni, el ul dì che puedin cialati e onorasi di ce che tu fasis.. Jessi omp, no pipinòt, chel sa cjaminà cun lis sos gjambis e resonà cul so cjaf..
Sperin di veti contentat...
Mandi papà!
12/04/09
Sperin di veti contentat...
Mandi papà!
12/04/09
Pubblicato da spirt di vin a 10:09 Nessun commento:
Etichette: Personal
Iscriviti a: Post (Atom)


text:
venerdì 30 aprile 2010
Necesitat di un aiut
Jo ogni volte che mi colleghi mi dà il profil normal, ma par plasè fasemi savè se chist problema si conferme cun duç!!!
Us ringrazi!
3 commenti:
-
-
a mi mi samee normâl...
- 1 maggio 2010 01:08
- Jaio Furlanâr ha detto...
-
No, dut ben, il to profîl nol é in arabo.
- 1 maggio 2010 06:19
- Villino Rinaldi ha detto...
-
Mandi bjele, o hai apene stampàt le pagine in question: mjege in furlan e mjege in arabo.
O soi làd in tabachin (une aventure parcè ué al è il prin di maj, o hai metud un bol e te hai spedide cussì tu puedis vjodi une robe gnove !
Mandi e stami ben. Poldo
- 1 maggio 2010 13:26


text:
E tu, âstu za la tô copie dal ultin libri dai Gnognosaurs?
«Savêso parcè che si son estints i dinosaurs? Forsit par vie che no jerin po tant scaltris. Anzit a jerin propit gnognos». Al vierç cussì la sô prefazion al cuart libri dai Gnognosaurs Manuele Fior. Nassût dal 1975 a Cesana, ma di gjenitôrs furlans (anzit cjargnei, di Verzegnis), al è ilustradôr e fumetist. Pluripremiat, Fior intal 2011 al à vinçût il premi “Fauve d’Or” al festival di Angoulême in France, vâl a dî l’Oscar dai fumuts.
Ma dal sigûr Momo, Martin, Bombo, e dute la bande dai Gnognosaurs in “The Best(iis)”, il gnûf libri di Dree Venier che o vin presentât sul numar di Setembar, no son par nuie estints, anzit, a son plui vîfs e… gnognos che mai!
Rivade ai 26 di Setembar tes ediculis in distribuzion cul Messaggero Veneto in dutis trê lis provinciis furlanis, la publicazion no à tradît ce che i letôrs si spietavin.
E propit il gnognopublic nol à mancjât di fâ savê lis sôs impressions su cheste racuelte, finanziade cul contribût de Agjenzie regjonâl pe lenghe furlane. Us proponìn un struc di cualchi mail che o vin ricevût.
«Une conferme: la tipiche gnognoesplosion di colôrs e simpatie, e conferme Cristina di Gurize, che no à spietât e za te dì de jessude, Zornade europeane des lenghis, e jere a buinore in edicule.
Ancje Toni di Udin al conferme «O scuen ameti che o ai scuviert i Gnognosaurs chest Istât cu lis strichis dal Messaggero e stant che mi mancjin i prins libris, no mi soi fat scjampâ chest “The Best(iis)” che o lei cun gno fi».
Daniele di Spilimberc al segnale un aspiet particolâr di cheste gnove publicazion «Za cui prins trê titui o ai rivât a cognossi miôr la lenghe furlane scrite, ma in cheste cuarte edizion mi à plasût une vore la part introdutive che ti insegne a lei par furlan: la didatiche e à di evolvisi e i Gnognosaurs, di bogns jurassics lu àn capît prime de scuele». Di fat lis primis pagjinis a àn il titul “No stâ a fâ il gnogno, impare a lei!” un struc cu lis regulis di fonde dal furlan scrit.
La distribuzion in edicule e larà indevant par cuatri setemanis e podês domandâlu inmò fin ai 24 di Otubar al vuestri edicolant di fiducie, ma spesseait: no volarês migo restâ cence la vuestre copie di “The Best(iis)” lis miôr storiis dai Gnognosaurs? ❚
Christian Romanini


text:
La Comugne
Dopo dai lamps di USMIS, che sul imprin dai agns dal Novante a vevin sbregât il scûr scjafoiadiç che al platave i butui de gnove leterature furlane, e in contemporanie cu la floridure dal coletîf artistic dai Trastolons, tal 1997 e nas, par iniziative de cjase editore Kappavu, la riviste leterarie “La Comugne”.
Cheste riviste e je salacor il fat leterari plui significatîf che al à compagnât il cambiament te concezion de lenghe furlane de fin dal secul passât e dal imprin di chest.
Intun complès di causis e efiets, che in realtât a partissin une vore di lontan, la lenghe furlane e à otignût in avonde pôc timp un ricognossiment legâl regjonâl (1996), statâl (1999), si è dade une grafie uficiâl, e à doprât lis risorsis dadis des gnovis tecnologjiis (Internet, prodots de linguistiche computazionâl tant che il Coretôr Ortografic di Informazion Furlane o il Grant Dizionari Bilengâl Talian-Furlan dal CFL2000), e je rivade a cambiâ il so status di lenghe dal dut discriminade e ghetizade a lenghe buine par cualsisei cjamp e ativitât, ancje se inmò no libare des lungjis dinamichis de minorizazion.
In cjamp leterari “La Comugne” e à viert un spazi libar e creatîf a cui che al à contribuît a chest grant risultât culturâl: autôrs che no àn vût pôre di sperimentâ e che, in gjenar cun grande cussience e cualitât, a àn doprât il furlan par scrivi contis, saçs, traduzions, critichis e dibatiments di argoment leterari ma ancje sientific, antropologjic, politic e v.i. La impuartance di “La Comugne” e je stade e e je fondamentâl par emancipâ la lenghe e la leterature furlane e i scuasi 26 numars vignûts fûr fin cumò a son une leture obligatorie par cui che al vûl partecipâ cun cussience ae vite culturâl dal Friûl: une leture obligatorie, ma, magari cussì no, dificile di otignî. Di fat, pe dipendence dai finanziaments publics, cun ducj i problemis editoriâi di regolaritât te jessude (che no je mai stade) e di distribuzion, “La Comugne” si cjate scuasi dome tes bibliotechis o li dal editôr.
Scrit dal Camarîr
Cjolt de Ostarie Viere


text:
Disint che Raff BB (=Bombadil Badaluc) Lazzara al è poete, scritôr, artist, creatîf, dissegnadôr e v.i. si va a pericul di no capîsi, se no si zonte un atribût fondamentâl: trastolon. Di fat par lui e je pardabon perfete cheste peraule, che e je stade cjapade de locuzion tradizionâl furlane “a trastolons”, che e voleve dî “clopant”, “mo ca mo lâ”, “in trambulis”, e che e je deventade la bandiere de corint leterarie e artistiche (di fat si zontin ancje grafiche, musiche, e sperimentazion di ogni sorte) plui significative dai ultins agns in Friûl.
Raff BB Lazzara, che chi o presentìn soredut pes sôs contis curtis, publicadis pal plui, ancjemò une volte, te riviste La Comugne, al è un dai interpretis plui rapresentatîfs dal coletîf trastolon: la profonditât artistiche e da sù intune forme simpri sperimentâl, che tal so artifici e tal so jessi gnove no à pôre di cjapâ modei antîcs e arcaics, che e rive, cu lis sôs costruzions origjinâls e dispès aglomeradis par associazion e ancje cence coniunzions, a une grande potence espressive. In cheste potence si pues preseâ un ecuilibri formât di ecès che si belancin e si dan dongje intun mismàs che nol urte mai il letôr, ma lu maravee e i fâs passâ i limits dai siei guscj usuâi. Tra i diviers rivocs “classics” che si sintin te opare di Lazzara, chei plui facii di individuâ a rivin di Zuan Batiste Donât (sec. XVI) e di Otmar Mainardis (sec. XX). Par viazâ tal Friûl a trastolons si scuen lei la so conte Lu Miliart.
scrit dal Camarîr
cjolt de Ostarie Viere


text:
Il guvier rumen al à fate buine une propueste di riforme de Costituzion. Intal test de propueste al è stât metût dentri ancje un emendament fat indenant de Aleance Democratiche dai Ongjarês in Romanie (RMDSz) che al previôt la zonte di un paragraf al articul 6 de Cjarte costituzionâl. Intal emendament si dîs che: “Lis istituzions statâls a àn di sintî lis organizazions des minorancis nazionâls par dutis lis decisions che a tocjin la difese, la incressite e la espression de identitât etniche, culturâl e religjose”.
Font: Rmdsz, 21/04/10


text:
Il buinç
Ai 6 di Mai dal 1647 - ai 6 di Mai dal 1828 - ai 6 di Mai dal 1976
La dì dai 6 di Mai e torne simpri dongje cuant che si fevele des mumiis di Vençon. Ma ise dome une coincidence o isal daûr alc di misteriôs? Parcè di dut un trop di mumiis tiradis fûr prime dal Votcent and'è restade nome che une? E massime: cui ise cheste che ducj a àn imparât a cognossile tant che il buinç?
«Cui ajal puartadis vie lis mumiis?»
Chescj misteris al cîr di dislidi Francesc dai Stringârs, student di medisine di Padue, cuant ch'al rive a Vençon ai 6 di Mai dal 1828 come jutori dal soremestri Marcolin. Dute la veretât e pâr platade daûr di un bibieç:
«Mi rosee a ret de schene là chʼe je la prime ombrene»
Francesc al cirarà di disgredeâlu adun cu la inceose Julie dai Vorajos.
Opare segnalade de jurie tal premi leterari San Simon 2015.
Ultime presentazion
- Udin
28/5/2016 @ 19.00
Libreria di San Paolo


text:
Ue
La ue e je il frut de vît (Vitis vinifera). Si presente in forme di raps, componûts di raspolons e asins o grans di piçulis dimensions e colôr clâr (zâl, zâl clâr, verdut) pe ue blancje, colôr scûr (ros, viole o neri) pe ue nere.
I grans a sô volte a son costituîts di scusse, polpe e sepis.
La ue e ven doprade soredut pe produzion dal vin e si fevele in chest câs di ue par vin, e pe alimentazion, sei frescje (ue pe taule) o secje (ue passe, doprade par esempli tai dolç, tal strucul par dî un); de ue si pues gjavâ ancje il suc di ue (no alcolic) e des sepis si tire fûr un vuelin.
Lis dôs varietâts plui impuartantis pe produzion di ue a son:
- la Vitis vinifera, che e ven de Europe
- la Vitis labrusca, che e ven de Americhe dal Nord, di cui e ven la ue merecane, e cun cui si prodûs dome in piçule part vin (fragulin).
Cheste ultime varietât no je vitime de filossere, e ven doprade pai innescj e ancje par incrosâ varietâts diviersis di Vitis vinifera.


text:
Lis domandis dal sondaç:
Nô fruts di da lis classis 4 o vin intervistât personis a cjase a scuele e fûr di scuele.
O vin intervistât i dut 708 personis.
Risultâts dal sondaç
Inte tabele i totâi dai intervistâts si riferissin ai intervistâts di ogni classe 4°.
La tabele ripuartade e je stade fate di Samuele.
Lavôr di Eleonora
A la domande: bevistu aghe in butilie? Su 708 personis intervistadis, 527 personis an rispuindût di sì=74%; 181 di no=26%
(leture dai dâts di Michele F.)
Lis personis che a son stadis intervistadis a son 708 che al rapresente il 100%. Lis personis che a bevin l'aghe in butilie a son il 527 (il 74%) e 181 (il 26%) no le bevin.
(Leture dai dâts di Paola)
In dut a vin intervistat 708 personis. Lis personis che a bevin l'aghe in butilie a son 527. 181 a son lis personis che non le bevin in butilie.
(Leture dai dâts di Eleonora)
Lavôr di Paola
A la domande: bevistu aghe dal rubinet? 541 personis a àn rispuindût di sì,167 di no.
(Leture dai dâts di Michele F.)
Lis personis che a son stadis intervistadis a son 708. Lis personis che a bevin l'aghe dal rubinet a son 541 (il 76 %) e 167 (il 24 %) no le bevin.
(Leture dai dâts di Paola)
Lis personis che a bevin l'aghe intal rubinet a son 541. Lis personis che no bevin l'aghe intal rubinet a son 167.
(Leture dai dâts di Eleonora)
O vin intervistat 708 personis che a la domade “bevistu aghe da le butilie?” a àn rispondût di sì in 527 e di no in 181.
A la domande “bevistu aghe dal rubinet?” i sì a son 541 e i no 167.
(Leture dai dâts di Emily)
Lavôr di Tommaso
Fruts di classe IV
a stan lavorant
sul progjet
di un sondaç
che al rivuarde
la aghe.
Dicembar 2014
Esempli di tabele cu lis rispuestis dai fruts de classe 5A de scuele primarie Candotti (Lavôr di Paola)


text:
Comut ancje par distirâsi, il gnûf divan ch’o ai comprât...
O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant!
Al è propit lissù, intune creture dal mûr.
Ducj che lu cirin ca e là, ducj che a ‘nd fevelin parsore... Esistial, no esistial, crodi, no crodi, sperâ, cuissà, dulà... ma no varès mai podût imagjinâmi che al fos stât propit culì, velu!
Ostinade, a cjase mê propit: dentri di une creture tal mûr.
Lu scrutini inmagât. Aromai cuiet o capìs, biadelore, il sens de mê vite. Mi inacuarç di trope strade che o vevi di fâ par rivâ ae serenitât che cumò mi parten. Mi sint jemplât di bontât e un benstâ infinîts. O puès fâ la muse di ridi, in pâs, a dut il mont. Lussurie, acidie, supierbie, avarizie, rabie, invidie e gole no mi partegnin plui. Dut al è gjonde e armonie.
Mmm, si podarès sfrutâ la robe par fâ afârs...
di Dree Venier
Conte n. 121


text:
A fuarche di rompimi, il Checo, al à rivât a otignî une conte sul alien che cualchi timp indaûr al jere stât viodût su la rotonde di Talmassons. Jo preferìs pensâ a une creature misteriose, ma di chest mont, e alore ve chi, e je saltade fûr cheste conte - fate par Contecurte - che o met ancje chi, su chest blog salvadi, juste par no viodi dome cartei pe partide.
La imagjine e je personâl e inedite, e il protagonist, mi pâr clâr, no podevi che clamâlu cussì. :)
L'ALIEN
Checo si sbassà a palpâ la tiere ator de poce, glaçade e induride di chel Unvier sut e ruan.
Si
viodeve benon la talpassade, lis ongulatis che a vevin grampât,
sgrifignât, sbrissât vie par cirî - par sigûr - alc di mangjâ, sedi un
fros di jerbe o une fuee sparagnade de criùre.
Al è clâr… par viodi bisugnave savê, parcè che chês cuatri crepis a crôs a podevin someâ di dut, fûr che une olme.
Jù
pe gnot, inte taronde dal prin avistament, cualchi coion al veve metût
fûr parfin une sagome, taiade e piturade tal compensât, cun plumis e
çatis, un bec arcât e un cjâf a spice - une musate robade ai fumuts -
metûts forsit par cjoli pal cûl chei che par lis campagnis tor Mortean a
levin indenant a viodi l'alien, la creature, o ce dal ostie che i
passave pal cjâf di clamâle a lis pioris dal WEB.
Checo
al slungjà il pas dilunc la stradelute, par viodi se al cjatave altris
indizis, ma cumò che il frêt al jere lât a cirî fortune di altris bandis
e che i cividocs a vevin metût fûr i lôr colôrs, al jere cuasi sigûr
che chês a fossin dutis monadis.
Tornât
indaûr, si sentà in machine e si gjavà il telefonin di sachete, tacant a
mateà su internet. Benon! Al jere saltât fûr parfin un profîl Facebook e
i avistaments, intal Friûl di mieç, no si contavin plui: di Plain a
Pasian, di Sclaunic a Pampalune… Miôr cussì, al pensà metint in moto e
cjapant pai cjamps de basse, par stradutis che al cognosseve dome lui.
Rivât li che nancje il so cuatri par cuatri al cumbinave, su lis rivis
dal Stele, al fermà e al le indenant a pît, fin a rivâ dongje di une
cise, dulà che al tignive une piçule barcje, comprade di un vieli
pescjadôr di Teôr. Al vierzè il luchet che al tignive peât il piçul
motôr e al controlà che e fos vonde benzine, po dopo al studà il
telefonin e, compagnât dal cif ciaf
de eliche, si invià jù pal flum, intal vert sunsûr de aghe. Fintremai
di piçul, cuant che so barbe lu puartave a bisat, tes cjaldis gnots
jempladis di griis e umit, al pensave che jù pes rivis di chel flum
antîc a fossin puescj dulà che nissun al meteve pît, intrics di arbui e
pantan, che dome a fuarce di vitis si podevin viodi e cuissà ce maraveis
che a platavin.
Un
molec al disegnave rivocs, petenant la corint, e Checo al pleà la
schene, pôc prime di distudà il motôr e lassà che la vetroresine de
barcje e russàs cuintri la rive, fin a fermâsi.
Lui si fermà cun jê, cul nâs par aiar.
A
passarin i minûts, compagnâts di chel cidinôr che la campagne e fâs sù
cun fros e fueis, fintremai che adalt intune gruesse ramascje, al rivà
adore a viodi ce che al cirive.
Intorteade
in tal tronc, palide, lungje e cun dôs çatis bocognonis - vot grifis
plantadis tal len - une creature e polsave, il lunc cuel spelât che la
vignive fûr des plumis, colôr dal tronc, e il cjâf grant tant che il
bec, ancje chel inficjât par tignîsi dûr.
Di
lontan, cence abituâ il voli, si sarès dite dome un branc di elare une
vore penç, che al travanave une cise un pôc plui imbrussade di altris.
Checo ju veve scuvierts par câs, chei grancj uciei che no svualavin, ma
si rimpinavin sui morâi plui alts e li, i pareve di capî, a passavin la
lôr vite.
La
bestie, cuasi par confermâi che e jere vive, e voltà il cjâf e e pontà
su di lui un voli neri, dolç, che i rivocà dentri i budiei di tante
tenarece che al mostrave.
Checo
al impià il motôr e al tornà a frontà il Stele, di rive sù, chest colp.
Nol saveve tropis che 'nd jere, di chês creaturis. Almancul cinc o sîs,
al veve calcolât.
A
podevin jessi i dissendents di un grant uciel che etis indaûr al viveve
in Afriche, mudât dal timp e de leç di Darwin, o pûr, pardabon, une
bestie aliene, vignude di cuissà in dulà, incjastrade aromai in chest
cjanton de basse furlane. Cuissà…
Il frêt forsit al veve mandade une a passonâ pe Napoleoniche, cui pues dîlu… Lui, no di sigûr.


text:
cence peraulis
domenica 23 gennaio 2011
giovedì 20 gennaio 2011
Il mieç just par lis vueris justis
Chê altre dî o vevi domandât al Dree se ancje chest an l'Arlef e faseve i calendaris dai Gnognosaurs. Purtrop no, e ancje se o sai che lis risorsis a son chês che a son, no soi rivât a stratignîmi di porconâ, in sens figurât, e di manifestâ il me fastidi.
Parcè? Disarês voaltris, nol sarà mico chest il probleme.
E je vere, us doi reson, nol è difat un probleme. Però e je une cuistion di marketing, o miôr, di mieç.
Jo o soi vonde bastart, cuant che pensi di jessi tal just
In chest câs, il just, al è chel di difindi la marilenghe, ma no tant in fat che e je la mê, cuant in fat di difese de biodiversitât gjenerâl dal mont. In chest câs jo la pensi come che cualchidun altri al pense de frice: "ogni lasciata e persa!"
Insome... fasintle curte, o ai pensât che par difindi cheste vision, bisugne sielzi i mieçs juscj, e secont me, il calendare dai gnognos (ma a podevin fâlu ancje cu la pimpa, cun berto lôf o cu lis winx che a cjacarin par furlan o inventant un mago e clamantlu Harry il Pote) al jere un imprest formidabil, come marketing a pro de marilenghe. A son bielis lis publicazions, i saçs, i libris... sigûr, ma no coventin cuasi a nuie, in fat di impat dulà che la marilenghe si va pierdint.
Il calendari al è, come che disin i manuâi, un strument che:
- al reste devant dai voi par un an intîr
- a si lu cjale simpri, dilunc chel an
- a lu cjalin ancje chei che no lu àn, anzit, soredut chei
- al è compagn, inte struture di fonde, par dutis lis lenghis e culturis (okay, va ben, in Cine e Gjapon no)
L'an passât, che o vevi metût il calendari in ufici, ducj i fruts che a levin sù e jù, ben o mâl, a la fin dal àn scolastic, a savevin cemût che si scrîf joibe, o Avrîl o Zenâr, e no je propit une robe di butâ vie. Cun di plui che l'abinament jenfri fumuts-lenghe, al trasferive par osmosi la simpatie dai prins ae seconde.
Cussì, o pensavi, che no furlans, par solit, o sin propite çus, cuant che si trate di doprâ i struments un pôc bastarts dal marketing e dal bigulâ chei altris (par che di chel, si cjacare).
Dit chest, simpri a proposit dal discors di marketing e di mieç, us invidi a cjalâ, se no lu vês viodût za in rêt, chest fenomeno de comunicazion odierne, metude cun inteligjencie al servizi di cualchi buine cause.
Cjalaitlu, e dopo pensait a trop che al è rivât, doprant il strument de ironie e de satire, a riassumi la situazion in maniere gjornalisticamenti buine, sintetiche e incisive.
Scrit di gelo stellato a lis 09:24 2 salvadis che a vevin alc ce dî Etichetis: pensîrs
venerdì 7 gennaio 2011
Se no tu âs un caz di fâ il sabide di sere
Alore. Cumò, ma propit trê minûts fa, o vevi in man un cd.
Un cd di un un grup furlan, che mi è rivât dongje dal pari dal cusin da la fie dal cugnât dal cusin di une che e je a vore cun me. "Sint mo tu" mi dîs "Tu che tu sês simpri picjât a sintî musiche e che tu cognossis ducj chei grups dal caz che tu sintis dome tu e che tu scoltis di dut"
E jo: "Eh?"
E jê: "Sì, cjape chi chest cd che ma lu à dât il pari dal cusin da la fie..."
"Bon bon o ai capît!"
"Eco dai, prove a sintîlu"
"Parcè?"
"Eh parcè che il pari dal cusin [bla bla bla] al dîs che a son bulos, ma magari tu tu capissis di plui"
"Ah bon, dâmi chi, va"
E alore ve chi che o volevi butâ ju dôs riis su chest EP (Reflections), fat di cinc cjançons dai Rue Blok.
Us disarai che i prins doi tocs no mi vevin impressionât, ma i ultins doi, pur jessint une vore derivatîfs, ma al è normâl, no mi son displasûts. Anzit, ae fin a concuardi cul pari dal cusin de fie [...] e us dîs che a son bulos.
I mancje dome di cjatâ une vie compositive plui personâl e par cè di no, alc di bon sperìn che a rivin a fâ.
A chi podês viodiju al Cormôr, ma par sintî i tocs al è miôr che a vais sul lôr myspace:
A ogni mût il titul di chest post a no si riferìs a chei puarets dai Rue Blok, che no àn colpe, ma a alc altri.
Il titul dal post al è dut par Checo. Ops, scusait, o volevi dî Francis.
Sì, par che cinc minûts fa, intant che o vevi in man il cd che us cjacaravi doi minûts fa, mi è rivât un sms di Francis. Viôt che doman o torni a tacâ, fâmi reclame.
Sì, parcè che doman di sere, aes 9.00, al torne a tacâ Indigo, la sô trasmission su Onde Furlane dulà che mi tocje dîlu, ogni tant, al rive a meti sù tocs che al vâl la pene sintî, ancje par che dispes al va a pescjâ ce che di bon al jere intune decade sfigade come i agns Otante, dulà che però il dark rock al à vût spicis une vore altis, ancje se pôc cognossudis.
Doman di sere, mi a dit che al metarà sù i Japan.
Forsit Ghosts... forsit.
Viodarìn.
Anzit, sintarìn.
Anzit, sintarês, parcè che jo doman a varès di jessi in Toscane e no si cjape Ondefurlane.
Eco! Za ma lu viôt Francis che mi mande un sms: "Tu podis scoltâlu in streaming! Cjastron!"
E jo che i rispuint: "Macaco, o soi che a mangje une fiorentine, lassimi cuiet!"
Però, za che mi à pene dite di fâ reclam par Indigo e lu ai fat, mi cjapi il dirit di domandâi i toc dai Aphex twin... ma no che sabide achì, fasìn chê che e ven. :)
E ancje se no centrin nuie cula musiche di furlans, us saludi cuntun biel video incuietant, che us tegni jevâts di gnot :)
Ah, e se no vês un caz di fâ doman di sere, intant che in machine o stês lant fûr e i palpais la cuesse a la fiote in bande, meteit sul 900... dopo vê sintût la musiche di Indigo a podês fâi ce che volês... i larà ben dut!
Scrit di gelo stellato a lis 16:23 0 salvadis che a vevin alc ce dî Etichetis: musiche di furlans
giovedì 6 gennaio 2011
Une befane par prin cartel dal an
Ve chi il prin cartel dal 2011, e pensant a la detule che a viôt lis zornadis che a si slungjin o ai decidût di sperâ intun Di Natale che al comenci ben il 2011 cuntun pît di gale, sedi par elegance, sedi par... scjafoiâ chei pandoros dal Chievo, ancje se e je une scuadre che mi stâ une vore simpatiche.
Ma jo o ai simpri vût miôr la gubane... :)
Ma jo o ai simpri vût miôr la gubane... :)
Scrit di gelo stellato a lis 12:01 0 salvadis che a vevin alc ce dî Etichetis: cartei da l'Udinese
mercoledì 5 gennaio 2011
Il me bon principi
E par chest an
Cirint di visâmi
Che no soi altri che un balon
Di un pâr di euros
Che al galegje sul mâr
E che un pinguin
Al podarès cjamina suntune gru,
O cirarai di intindi i dîs che a àn di vignî
Come une misture di chei che a son stâts
E no dismenteâmi mai
Che no esistin falopis
Ma dome stradis cjoltis
E che i unics cuarp celescj che o cognos
A son i puffos
E la uniche veretât
E dîs che mê none... podeve jessi une carriole
Scrit di gelo stellato a lis 18:49 0 salvadis che a vevin alc ce dî Etichetis: poesiis par furlan
Iscriviti a: Post (Atom)


text:
Come che o savês, e se no lu savês lu scuvierzês cumò, chest blog al è di un che al à gust di scrivi e al à gust di imparâ a fâlu simpri miôr. Par solit o scrîf par talian, anche parcè che o colabori cuntune cjase editore, ma aromai mi capite di spes di scrivi cualchi conte par furlan, o pûr di scrivilis in dutis dôs lis lenghis.
A chi sot o cjatâis dutis lis contis che a son stadis publicadis su chest blog. Altris si cjatin su Contecurte, ma di cumò in poi o cirarài di ripuartalis ancje su chestis pagjinis, che in fin dai conts achì soi a stâ di bessôl, e a pues fâ il Salvadeat trop che mi pâr.
Ah, se par câs a vîs voie di lei alc, tignît cont che, soredut ta lis primis, a saràn une vore di falopis di ogni gjenar. Us domandi daûrman perdon.
- Nûf di Otubar (orôr)
- Agnul e il presepi (prime part) (ironiche)
- Agnul e il presepi (seconde part) (ironiche)
- L'ostarie di Pieri (ironiche)
- Triangui (fantastic)
- Baraçs (fantastic)
- Nûfcent euros (neri)
- Glaçât (fantastic)
- Stravistiment (fantastic)
- Sîs di sîs (fantastic)
- L'orcul di Ariis (fantastic)
- Secont plan (orôr)
- La niçule (orôr)
- La palût dai gjambars (fantasience)
- Il cîl (orôr-fantastic)
- OOO (prime part) (fantasience sociâl)
- OOO (seconde part) (fantasience sociâl)
- 6 (fantastic)
- Un tocut a la volte (orôr)
- Confins (fantastic)
- Il cjant (fantastic)
- Vueits (fantasience)
- La balene (fantastic)
- Il vagon fantastic (fantastic)
- Il riviel dal mulin (neri-storic)
- La mumie ruane (neri-storic)
- L'alien (ironic)
- Il torment di Tonin (ironic)
- Gusto (neri, dramatic)
- La bionde (sociâl)


text:
Amburc
Amburc (tod. Freie und Hansestadt Hamburg) e je une citât logade inte Gjermanie setentrionâl, la seconde par numar di abitants; e je une des dôs citâts-stât de federazion todescje, e il puart plui impuartant dal paîs.
Tabele dai contignûts
Gjeografie[cambie | modifiche il codiç]
Amburc si cjate tal pont dulà che i flums Alster e Bille a si butin tal Elbe, che 110 chilometris plui a Nord-Ovest al si bute a sô volte tal Mâr dal Nord. E je traviersade di une penze rêt di cjanâi clamâts Fleete; il centri de citât al è circondât dai doi lâcs artificiâi formadis dal Alster: il Lâc Binnenalster (la part di flum che si cjatave dentri lis antighis muris de citât), e il Lâc Außenalster (Alster esterni).
Il puart naturâl si slungje par dute la largjece dal Elbe, principalmentri su la rive meridionâl, chê denant dai cuartîrs di Sant Pauli e Altona.
Lis dôs rivis dal flum a son colegadis par mieç di puints e doi tunei.
Storie[cambie | modifiche il codiç]
Amburc e fo fondade tal IX secul. Intant de ete di mieç e jere un dai plui impuartants membris de Leghe anseatiche e, grazie ae sô posizion, e divignì subite un dai plui impuartants puarts de Europe.
Dilunc de seconde vuere mondiâl e fo colpide cun fuarce dai bombardaments. Vuê e je une des plui impuartantis citâts comerciâls de Gjermanie.
Aministrazion[cambie | modifiche il codiç]
Amburc e je une des dôs citâts-stât todescjis. Il parlament al si clame Bürgerschaft, e il sindic al è ancje il cjâf di guvier (Senat).
Leams esternis[cambie | modifiche il codiç]
- (todesc) Sît istituzionâl de citât


text:
Il vivi di une frute lontan de int, intai agns Sessante nol jere tant facil. Mi pareve di vivi dome cuant che o jeri a scuele e mi visi che a mi plaseve lei, oh chel sì che mi plaseve, e forsit in mût no tant… "normâl"! E cemût podevio fâ jessint che in cjase si viodeve dome “La famiglia cristiana” e la “Vita cattolica”, une volte a la setemane (si steve cussì pôc a ..divorâlis): o finivi par preâ che e rivâs Dileta, une siorute maranese che e rivave cul Mosquito e la sô cassute di saradelis leade al puartepacs, fin tai cjasâi cu la stale dongje (lì che o vivevin nô) di solit il vinârs.
Mê mari e comprave lis saradelis par fâlis in “saôr” e Dileta, chê benedete femenute vedue, cui voi celescj inta musute di madone, dute vistude di neri, come ch'al jere costum par lis veduis, e involuçave lis saradelis o lis masanetis cun cjarte di fotoromançs o di “intimità” e mi sintivi une siore a podê lei simpri une part di contis o pûr la fin, mai une robe interie, ma, come che si dîs, simpri miôr di nuie! Che si capìs, a scuele la mê mestre adorade mi deve ducj i libris che e veve a disposizion inte biblioteche, ma une volte finûts (e o stevi tant pôc a finîju) o jeri simpri cun chê fan...
O ài in tal ricuart une sene: o passavi, chê dì alì, dongje la cjase dal responsabil de Agjenzie 5 (jo o vivevi inte Agjenzie 4) e, butant il voli a traviers un barcon viert, o ‘nd ài viodûts tancj di chei libris, ma tancj, di no crodi trops che a jerin; cence flât no mi soi fate scrupul, o ài blocade la bici e no sai nancje jo par trop timp che o soi restade in adorazion di chel ben di Diu! Li al steve il Sior Vigo, la sô femine, maestra Maria, la bielece de Montessori cu lis strecis come une corone ator de bielissime muse, e insegnave a Malisane, li che o jeri a scuele jo, e sô fie, une volte deventade mestre ancje jê, e à vût come arlêf gno fradi piçul, Giannino. Passâts plui di cuarante agns, mi soi sintude a saludâ, intun discount, di une siore e i ài rispuindût: “Bundì, ma che mi perdoni, ese sigure di cognossimi?” La siore cu la vôs cuiete e zentile mi à rispuindût: “Si, lei è Barbara Battel ed io sono Marisa Vigo...” La mestre di gno fradi Giannino!!! O ài pudût contâi cetante maravee che o ài provât intal viodi ducj i centenârs di libris che e vevin inte sô famee e mi à fât tornâ frute! Ridint e comovude la mestre Marisa mi à dît: "Barbara, parcè no sestu vignude dentri… nus varès fat tant plasê..." Ta chei timps il comandament (di mê mari) in preonte i dîs di Mosè al jere: "Mai 'ndar pae case de chealtri" (jo o soi venite di divignince, ven a stâi, voltât par furlan) "Mai lâ inte cjase di chei altrîs".


text:
Cristoful al leve dutis lis buinoris tal parc, si sentave simpri sot de frescje ombrene di un vieri carobolâr. Daspò pensionât, si lu viodeve plui cuiet e disfrutant a timp plen di cheste gnove tape, di fat si dedicave di plui al plasê de leture. A cjase sô, i libris a ocupavin variis scansiis e ogni matine si puartave un cun lui. La trancuilitât dal boscut i permeteve di tornâ a rimetisi dentri di une storie, dantji la pussibilitât di scjampâ des sfidis che al proponeve il cuotidian. Une dì al montà sore une cjadree par ritirâ un volum de scansie adalt. In chel moment un pacut i colâ ai siei pîts, lu alçà… I ricuarts si folcjarin inte sô ment…
… - Lene… -, - Cris… - A jerin Madalene e Cristoful. In chest mût e cence pôre, i doi zovins si clamavin cui diminutîfs, intant che fasevin l’ultin toc di strade, prin di rivâ ae scuele elementâr dal paîs. Par moments si tignivin par man, di bot e come che e fos une cjarece, lui i deve une tiradute aes lungjis strecis, disarmantji il nastri blanc che al formave un laç, ancjetant lizere e sutîl e jere la stice di jê, tal mintri e tornave a fâsi il floc. E cjapâts des mans a rivavin ae scuele tal moment de tierce e ultime scampanelade, daspò si sieravin lis puartis di acès.
La vuere e jere finide. A stavin gustant cuant che i paris di Cristoful a tirarin fûr il teme de emigrazion, a saressin lâts in Argjentine, come simpri i plui grancj a decidevin. Cristoful al pensâ a Madalene, al volè fevelâ di ce che al sintive par jê, ma la mari cjapant la peraule e disè: - tu viodarâs, tu viodarâs robis gnovis, tu varàs gnûfs amîs, o viazarin cu la nâf! -. Pai paris, la cuistion si concludeve li. Pal frut in cambi no. La sô muse e cjapà une espression di abandon, al sintive che saressin vignûts dîs sfadiôs cun sensazions di pierditis. Zuiant e imitant i grancj si jerin metûts “a morosâ”, al jere come fâ des provis intune opare di teatri, par vê une vite future parie.
Moments prin de partence Lene i de un pacut involuçât e leât cuntune curdele blancje, la stesse dal floc che i leave lis lungjis strecis. La famee e viazà, e rivà a Buenos Aires, e transità par diferents puescj, si trasferirin in diviersis cjasis, fintremai che Cristoful al cjatà il so puest in cheste cosmopolite citât. Dal pacut di Lene si jerin pierdudis lis olmis, fintant che e rivà chê buinore…
… cuant che Cristoful al rivà al parc, emozionât al ricuardà la blancje curdele che tantis voltis al veve slaçade… e le slaçà di gnûf, al discartossà il pacut, il titul lu comovè, al jere: “Dai Apenins aes Andis”. Al restà imbacuchît cjalant la cuviertine colôr vert scûr cun letaris doradis. Un vêl di gramece i cuvierzeve la cjalade, a stents, si e no, si lu sintive dî: - Lene, Lene –
Al vierzè il libri: jenfri lis sôs pagjinis al cjatà une flôr; il timp le veve secjade, ma inmò e profumave.
di Galliano di Buenos Aires


text:
Al fasè un grant cercli, il mestri, slungjant i braçs e alçantsi su lis pontis. E a lu fasè cussì ben che i fruts a plearin il cuel lant daûr di imagjinaris confins taronts. Il mestri, paiât de lôr atenzion, a un ciert pont al restà cul braç par aiar, cu la matite strente tai dêts che a someave un canfìn da libertât, cul bust rigjit e dret che al someave un vigjil sul pont di porconâ a un automobilist distrat, cui pîts unîts e in ecuilibri precari su lis pontis che al someave un balarin di pôc cont. Ma chel che a lui i impuartave, al jere che i fruts a continuavin a cjalâ la ponte in grafite lassù adalt, plui in alt dai lôr cjavuts riçots e bionts, o slis e moros, o riçots e moros, o slis e bionts, o ros e mots. Ogni lôr respîr al jere rot, ogni lôr pensîr pitinin al jere dedicât al cercli che a ur vignive spiegât e che, propit in chel moment, al si jere fermât. Il mestri, fat duncje un grant cercli, fermât cul braç pal aiar tal pont plui alt da circonferenze, al decidè che al jere timp di passâ al parallelepipedo. Ma chel, forsit pal non ridicul, forsit parcè poliedro, al someà a une piçule scolaresche plui il non di un cjaval o di un mussut, forsit di raze indiane, indiane de Indie, che une forme gjeometriche cun sîs musis clamadis parallelogrammi. Si svearin dal incjantament pene che il mestri al disè la “do” di parallelepipedo e già su la “dro” di poliedro a tacarin a tirâsi balutis di cjarte cul sclipot, fate cuntune pene a sfere cence plui la canucje. Il mestri, che al jere restât fer li, cul braç jevât, incjastrât ta posture di une statue da libertât, atent a dirigji un trafic immagjinari, concentrât tal balâ une muart dal cign cence musiche, al sierà i voi, sperant che la cjampane da ricreazion a lu salvas da prime bavose balute che a lu vès becât.
di Renzo Brollo
Conte n. 130


text:
Il cuadri al jere stât regalât al Museu no si sa di cui e no si saveve cui che lu veve piturât. Si viodeve dome, tal cjanton, une “L” come firme.
A Meni i jere plasût cussi tant che a lu veve cjalât cun atenzion prime di lâ indenant cui so zîr.
Al veve alc di misteriôs e al rapresentave une cjase bandonade, su lis culisinis. A dî il vêr, a someave propit la cjase dulà che, tancj agns prime a jerin sparîts trê soi amîs.
No si jere mai savût ce fin che a vevin fate, e la uniche restade – une bielissime fantate che in chê volte i plaseve une vore – a no veve mai viert la bocje e a jere deventade mate.
La gnot dopo al veve tornât a osserva il cuadri: i barcons a jerin spalancâts e si viodeve dentri. I veve someât che a fossin sierâts... Ma ce stupidagjine... di sigûr si visave mâl!
La tierce sere al jere lât dongje dal cuadri cuntun pocje di aprension e cuant che lu veve cjalât al veve crodût di jessi deventât mat: dentri de cjase e jere une femine. Al jere plui che sigûr di no vele viodude, la sere prime. E jere une robe incredibile: la fantate, cun dai luncs cjavei neris, e jere vignude fûr da la puarte de cjase, si jere piade une cjiche e a veve tacât a fumâ. Ancje se al jere scûr, tal cuadri, Meni al rivave a viode benissim la sene, come se e fos par television. La fantate si viodeve di lontan pene fûr de cjase.
Lui, par viodi miôr, al jere subite lât dongje dal cuadri, ma come par incjant dut al veve fermât di movisi e la cjase e jere tornade imobile e la piture i someave di gnûf normâl, come pene che al veve tacât a cjalâle.
Cussì al jere lât indevant cul so zîr, dant la colpe a la strache o a lis lûs dal Museu, che di gnot a lu vevin ingjanât.
La sere dopo, però, la sene e jere tornade a ripetisi.
Meni, chest colp, si jere fermât lontan dal cuadri, al veve pontât la pile su la tele e al jere stât atent a dut ce che al jere sucedût.
Prime di dut la fantacine cui cjavei neris e jere tornade fûr e e veve tornât a piasi la sigarete. Dopo si jere slontanade de cjase, cjaminant framieç il bosc, par lâ a platâsi daûr di une cise. Intant che jê e jere lontan da la cjase bandonade, parsore di chê al veve començât a cambiâ il timp, la gnot e jere ancjemò plui scure e a un ciert pont Meni al veve viodût doi zovenots che a vierzevin il barcon e parfin un fulmin che a lu straviersave, parantju dentri.
Chel cuadri al jere propite une maravee!
Meni nol rivave a cjalâ dapardut e cussì al veve decidût di seguî ce che e faseve la femine. Ancje se forsit e jere lade framieç i morai dome par la a pissâ, a lui i pareve di ricognossi propit chê fantate che al cognosseve di zovin e che i plaseve.
Cussì, cence inacuarzisi, al jere lât une altre volte dongje dal cuadri e ancjemò une volte dut si jere fermât, tornant normâl: la fantate e jere restade platade daûr une cise e i barcons da la cjase misteriose a jerin scûrs e no si rivave plui a viodi nuie.
Meni al veve provât a tornâ a lâ plui lontan, ma la maravee no jere tornade e il cuadri al jere restât fer.
«Nuie di fâ» si jere dit, la sere dopo si sarès impegnât a no movisi e a cjalâ dute la sene, cence lâ dongje e cence distacâ i voi da la tele.
Nol jere stât facil, ma la sere dopo Meni al jere restât imobil e al veve cjalât dut ce che al sucedeve.
Da la fantate, che intant lui si jere visât che si clamave Lussie, no si rivave plui a viodi nuie, ma dentri te cjase al pareve che al stes sucedint di dut!
Dopo i fulmins che al veve straviersât il barcon, Meni al veve viodût doi zovins, che a cjalâiu di lontan i parevin terorizâts. Nol capive ce che al stes capitant ma al jere sigûr di viodi dal sanc che al schizave dapardut e i pareve ancje di sintîju businâ.
Al veve cirût di mantignî la calme e di no spaurisi, ma noi rivave a gjavâ i voi da che maledete tele. Cussì chest colp al veve decidût che la uniche maniere par fermâ dut chel orôr, che i pareve al stes sucedint intal scûr dal cuadri, e jere chê di fâ come simpri e di svicinâsi.
Cussì al jere lât dongje fin a tocjà la tele cul nâs e di bot une man e jere vignude fùr e i veve gjavât un voli!
Meni, a chel pont, al veve tacât a businâ par il mâl e il sanc che al schizave da par dut, ma ancje cuntun voli sôl nol veve podût fâ di mancul di cjalâ il cuadri.
Una femine e veve tacât a vignî fûr da la cornîs e in cuatri e cuatri vot si jere cjatade devant di lui. E veve il cjâf cusît sul cuel al contrari e lis mans tacadis tal puest dai pîts, come se prime la vessin fate a tocs e dopo la vessin tornade a incolâ, cence tante atenzion. La robe plui orende, però, e jere che ta la muse i mancjave un voli e jê si jere ficjade te buse chel che e veve robât al vuardian.
Cun chel restât, lui, al veve viodût la femine che e tacave a cjaminâ, ma no jere buine e subite e jere colade sul paviment, sbatint la muse par tiere.
Meni, in chel, al veve rivât a dâsi une mote e a decidisi a scjampâ vie, pûr cence viodi ben, ma une vôs lu veve fermât: «Meni! Fermiti… no stâ scjampâ…»
II vuardian, aromai voltàt di cassele, al veve tacât a cjaminâ devant daùr, ma cuant che al veve sintût clamâ il so non si jere fermât.
«O soi Marie… No tu mi cognossis?» e veve dite la vôs di chê fantasime mostruose, distirade par tiere.
Meni, plen di mâl par il voli gjavât e terorizât di chel cuarp saltât fûr di un cuadri, no si visave di nissune Marie, ancje se la vôs i pareve di cognossile.
I veve coventât un moment par visâsi che l’amie di chê fantate che i pareve di vê viodût prime, dentri dal cuadri e che al cognosseve tancj agns indaûr e veve propit chel non.
Ma cemût al jerial pussibil?
Cence pensâ parsore al jere tornât viers di jê e si jere sbassât a viodi, parcè che Marie, dopo vê cjacarât, a someave muarte.
Ma nol jere cussì: pene che al jere lât dongje jê e veve slungjât i braçs, lu veve cjapât pal cuel e e veve tacât a strenzi!
E intant che jê lu scjafoiave, dal cuadri a jerin vignûts fûr altri doi fantats, che a someavin come pene alçâts de tombe, intun cricâ di vues.
Meni, blocât da lis mans di cheste Marie, a ju cjalave intant che, ducj ingropâts e incjastrâts come viers, chei doi a si remenavin par tiere.
Dut ta un colp si jere visât che ju cognosseve ducj i doi: si clamavin Vigji e Gjovanin, e a jerin propite che sparîts, une gnot, intune cjase bandonade dulà che a vevin voie di passâ la gnot. Anzit, ancje lui al varès vût di lâ cun lôr, in chê sere, ma dopo – no si visave parcè – no ju veve compagnâts.
Purtrop par Meni, al jere masse tart par podê fâ alc di chê scuvierte.
I trê muarts, doprant lis ongulis e i dincj, lu vevin vierzût come un purcit in becjarie e si jerin spartîts i tocs dal so cadavar. Ognun di lôr al cjoleve ce che chê cjase bandonade, tancj agns indaûr, i veve robât.
Le matine dopo i prins ospits dal museu a vevin cjatât la puarte sierade e, cuant che a vevin clamât cualchidun a vierzi, Meni, il vuardian di gnot, al jere sparît.
Il cuadri da la cjase bandonade, picjât tal mûr, al jere come simpri, cence che dentri si viodès.
E jere dome une maglute di sanc, inte cornîs, ma nissun si jere inacuart di jê.
Scuele Medie di Faedis


text:
Vuê o ai vût il plasê di vê e di lei la gnove publicazion sul tumul di Merêt
dulà che si cjatin ducj i inzornaments sul sgjâf e la conservazion di cheste struture impuartantone.
Finît di sgjavâ tal 2008 de Universitât dal Friûl il tumul nus à dât indaûr une schirie di informazions sul periodi protostoric furlan, ancje in face al confront cun altris struturis di cheste fate presintis sul teritori. Di lui o vevin za fevelât chi
, chi
e cui fruts de scuele primarie "Candotti" di Codroip
, che a jerin restâts inmagâts di Rovul e de sô storie. Cumò chestis scuviertis a son fruibilis di ducj ancje gracie a cheste biele publicazion (par cure de Associazion Culturâl "La Grame"
).
Mi auguri che chestis ricercjis a vadin indevant ancje tai agns a vignî, e je une part de nestre storie masse impuartante par che e vignedi dismenteade sot tiere.
Par chest post o ringraci in maniere particolâr l'assessôr Claudio Violino.


text:
Libri di Isaie
La scriture dal Libri di Isaie a ven atribuide a Isaie che lu varès scrit a Jerusalem ator dal 700 a.c..
A 'ndi dâ testemoneance da so esistence ancje la scuvierte dai Rodui dal Mâr Muart, che apont a inglobavin lis profeziis di Isaie.
Contignût
O cjatin intai diviers passaçs, mesaçs a Jude e Jerusalem e avertencis su invasions da part di nemiis, ma ancje di liberazion.
Specifiche e je la declarazion di condane cuintri Babilonie, ma ancje cuintri altris nazions dongje. Al profetize l'esili di Jude a Babilonie, ma ancje la seguinte liberazion cun le restaurazion de adorazion a Jerusalem.
Utilitât
Ancje al dî di vuê, intun mont cussì malât, al è une vore util parcè che, par cui che al crôt, al fâs concentrà sul Ream dal Idiu come uniche sperance di salvece.


text:
Ancje il
Consei culturâl de Bretagne, organisim consultîf metût sù de
regjon par svilupâ propuestis e valutazions su la politiche culturâl
bretone, al è intervignût cuntune proteste uficiâl pal pas indaûr
des autoritâts francesis su la ratifiche de Cjarte europeane des
lenghis regjonâls o minoritariis. Cundut dal impegn che si veve
cjapât intant de campagne eletorâl, di fat, il president de
Republiche François Hollande al à dite che lis modifichis
costituzionâls che a coventaressin par ratificâ la Cjarte no si
fasaran par vie che su chest teme no si à une maiorance suficiente
par aprovâlis. La proteste par cheste decision, intune cu la domande
di intervignî par cambiâ cheste situazion, e je stade afidade a di
un document uficiâl che il Consei culturâl de Bretagne al à inviât
al prin ministri francês, ai presidents des regjons, ai
rapresentants dal Parlament, al president dal Consei de Europe, al
alt comissariât ONU pai dirits dal om e ae Comission europeane pai
dirits dal om.
Font:
Agence Bretagne Presse, 17/04/13


text:
Intes
elezions europeanis dal 2014 il numar plui alt di elets espression
direte des nazionalitâts minorizadis si lu à vût intal ream di
Spagne. Par superâ i pidiments leâts al numar une vore alt di vôts
che al coventave par otignî dai eurodeputâts, la plui part dai
partîts nazionalitaris si è dade dongje in cartei eletorâi che a
cjapavin dentri formazions rapresentativis di nazionalitâts
diferentis.
Il risultât
miôr al è stât chel de Coalizion pe Europe (CEU), là che a jerin
dentri i rapresentants dal nazionalisim moderât catalan e basc, che
e à cjapât il 5,4% dai consens a nivel statâl e e à rivât a elei
trê eurodeputâts: doi di CiU (Ramón Tremosa e Francesc de Paula
Gambús) e une dal PNV (Izaskun Bilbao). Subite daûr e je rivade la
coalizion de Çampe pal dirit di decidi (EPDD), metude adun de çampe
indipendentiste catalane di ERC-NECat, che e à cjapât il 4% des
preferencis e doi elets (Josep Maria Terricabras e Ernest Maragall).
La coalizion I popui a decidin (LPD) che e meteve adun altris
formazions sovranistis e à cjapât il 2,1% dai vôts e puartât ae
elezion di Josu Juaristi di Bildu, partît de çampe indipendentiste
basche, cul acuardi che tor de metât legjislature i lassarà il
puest al prin dai no elets che al parten al Bloque Nacionalista
Galego. Jordi Sebastià Talavera, de formazion sovraniste catalane
Compromìs, al è stât elet invezit cu la coalizion Vierte europeane
(PE) che a nivel statâl e à cjapât il 1,9% des preferencis. Inte
coalizion de Çampe plurâl (IP), che e à cjapât il 10% dai vôts,
a jerin dentri ancje candidâts di formazions nazionalitaris: doi di
lôr a son stâts elets, ven a dî Ernest Urtasun Domenech di
Iniciativa per Catalunya Verds e Maria Lidia Senra dal moviment
galizian A Nova.
I
eurodeputâts sovraniscj bascs, catalans e galizian a son duncje nûf,
cuasi il dopli dal 2009. Un sucès che si zonte ae pierdite di
consens dai doi partîts spagnoliscj principâi, ven a dî socialiscj
(PSOE) e popolârs (PP), e al grues risultât de liste Podemos (8%
dai vôts e cinc elets), la uniche formazion spagnole a ricognossi in
maniere esplicite i dirit ae autodeterminazion des nazionalitâts
minorizadis.
Dongje di
chescj dâts al è il câs di meti dôs zontis plui in detai. La
prime si riferìs ae Catalogne, là che il vôt pes europeanis al
vignive let ancje tant che une prove di fuarce inte prospetive dal
referendum pe indipendence e ancje par chest la partecipazion al vôt
e je cressude di plui dal 10% rispiet al 2009. Pe prime volte, cul so
23,6%, ERC e je stade la formazion plui votade, passant denant di CiU
che e à cjapât il 21,8% des preferencis. ICV-EUiA e à vût invezit
il 10,3% dai vôts plaçantsi un pôc sot dai socialiscj, ma denant
dal PP. Lis trê fuarcis a pro de indipendence a àn duncje metût
adun passe il 55% dai consens. A cheste maiorance esplicite si à po
di zontâ che une altre fuarce indipendentiste, o sei la CUP, no si
presentave aes europeanis e che la liste Podemos, cundut che e opere
su scjale statâl, e je a pro dal dirit di autodeterminâsi. Chê
altre zonte si riferìs al Paîs Basc là che, se si metin adun i
risultâts inte Comunitât
Autonome Basche e in Navare,
al ven fûr che la formazion plui votade e je stade la çampe
indipendentiste di Bildu, che e je rivade denant sei dal PNV che dai
partîts spagnoliscj.
Font:
elections2014.eu; El País, 25-26/05/14; Naiz:, 25-26/05/14; VilaWeb;
25-26/05/14